text:
Seinast broytt:
1. Samleiki
Fotografiin speglar okkara samtíð, fortíð og framtíð á ein hátt sum eingin annar miðil ger. Hvussu vit skilja og minnast tað, ið undanfarið er, og hvussu vit sjálv fara at verða fatað av tíðini eftir okkum.
Ongantíð hava fólk fotograferað so nógv sum í dag. Ein kollveltandi broyting er hend innan hesa sergrein, soleiðis at hon nú er lætt atkomulig hjá øllum. Hetta ger, at hon bæði er við til at staðfesta, men eisini skeikla okkara veruleika.
Uttan mun til hvørjum tóli myndin er tikin við, ella hvørjum pallið hon er víst á, so er tað ein veruleiki, at fotografiin broytir okkara fatan av tí, ið hendir rundan um okkum. Sum listagrein og miðil hevur fotografiin havt stóra ávirkan bæði á heimssøguna og einstaklingin, og hon er viðurkend fyri at hava alstóran týdning – bæði samfelagsligan og persónliga í lýsingahøpi, og seinstu árini eisini sum listagrein.
2. Endamál
Endamálið við undirvísingini í fotografi er, at næmingurin skilir meginreglurnar í fotografiini. Bæði innan fotografi sum listagrein, miðil og amboð. Hetta fevnir um søguna, visuellu og tøkniligu partarnar, umframt arbeiðsgongdina sum heild – samstundis sum næmingurin mennir eina størri fatan av miðlinum og ognar sær vitan, innlit og førleikar til at samskifta við myndum.
Lærugreinin gevur næmingunum neyðugu amboðini til at greina fotografi, bæði innan list, dokumentatión og lýsingar, samstundis sum lærugreinin sameinir ein ástøðiligan og praktiskan part, har næmingurin fær grundleggjandi vitan í, hvussu forrit og ljósmyndatól eru uppbygd, og hvussu ein nýtir hesi á serkønan hátt.
Fotografi sum lærugrein viðger ta samtíð, vit liva í gjøgnum sjóneykuna á fototólinum. Eisini verður hugt afturlítandi at fotografi – bæði at listarliga og samfelagsliga týdninginum – og hvørja ávirkan hon hevur havt á heimssøguna.
3. Stig og tímatal
Undirvísingin í fotografi á C stigi fevnir um 75 klokkutímar.
4. Øki
Lærugreinin fotografi á C stigi hevur fýra kjarnuøki:
Kjarnaøki
- Fotografiástøði og søga
- Tekniskt ástøði: fototól, útgerð, forrit, ljóslæra og myndaskipan (kompositión)
- At byggja eina mynd upp (konseptmenna), at ogna sær vitan um tilgongdina frá hugskoti til almannakunngering (útgávu/prent)
- Verkætlan, við umfatandi uppgávu, ið er grundað á tøkniligar og listaligar førleikar.
Ískoytisøki
Ískoytisøki eru valfrí øki, sum lærari og næmingar í einstaka flokkinum semjast um. Ískoytisøki kunnu styðja og lýsa eitt ella fleiri kjarnuøki frá øðrum sjónarhornum og vera við til at menna førleikar næmingsins samsvarandi teimum førleikamálum, ið ásett eru. Endamálið við ískoytisøkjum er harumframt at geva skúlum og útbúgvingarbreytum rúm fyri serligum eyðkennum og arbeiðshættum.
5. Førleikamál
Í lærugreinini fotografi eru førleikamálini lutað sundur í støðisførleikar og fakligar førleikar.
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinum. Støðisførleikar eru við til at menna sannkenning, virðing, hugflog og evni næmingsins at taka egnar avgerðir. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Í øllum lærugreinum skal næmingurin læra:
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg harumframt um at virða og menna okkara evni at samskifta um mentan og vitan. Undirvísingin í fotografi leggur harumframt dent á, at næmingurin skilur tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað náttúrutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á, og meginreglurnar um upphavsrætt. Eisini skal næmingurin hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
At samskifta snýr seg um førleikan at bera fram hugsanir sínar munnliga og at lesa og skriva. Lærugreinin fotografi hevur ein týðandi leiklut í hesi menning. At samskifta snýr seg eisini um at rokna og at nýta tøknilig amboð, ið tæna samskiftinum millum manna.
Førleikin at bera fram hugsanir sínar munnliga verður mentur við miðvíst at arbeiða við munnligum venjingum í ymiskum samskiftisstøðum. Næmingurin skal frá fyrsta degi verða vandur við at tala, skifta orð, lýða á, próvføra og bera fram egnar metingar.
Førleikin at lesa og skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot, at lesa er at skyna á og tulka.
Í fotografi verður stórur dentur lagdur á, at næmingurin lærir at síggja fotografiir sum frásøgu- og samskiftismiðil. Hetta lærir hann m.a. við at hava framløgur og at gera eftirmetingar, sum javnan verða skipaðar í tímunum. Næmingurin lærir eisini tað myndamál, myndir verða bygdar upp við, m.a. um symbolik og boðskap, og hann skal duga at lesa boðskapin, annaðhvørt gjøgnum skrivligan ella meiri duldan symbolikk, ið er skipaður í myndunum.
Førleikin at rokna snýr seg um evnini at lesa hagtøl, fata bygnað, frymlar og úrtøkiligar skipanir. At rokna er eisini at hugsa skilvíst og loysa vandamál. Hesir førleikar eru fortreyt fyri at skilja og taka støðu til mangar gerandistekstir, og tí hevur undirvísingin í fotografi eisini sín týðandi lut í hesi menning. Í fotografi lærir næmingurin at byggja myndir upp. Her verður miðað ímóti, at næmingurin dugir at perspektivera lutirnar í fotografiini í mun til hvønn annan fyri at fáa djúpd o.a. í myndina, og dugir at nýta opnu, lúkutíð og ISO, og hvussu tey skikka sær í mun til hvørt annað.
Førleikin at nýta tøknilig amboð er í fotografi at duga at nýta kunningartøkni, ið er ein fortreyt fyri øllum fjarskifti. At kenna og virða etisku reglurnar, tá ið samskift verður við kunningartøkni. Við venjingum lærir næmingurin at nýta teldu til tekstframleiðslu og sum leitingaramboð. Í fotografi arbeiðir næmingurin við kunningartøkni, har hann m.a. lærir at arbeiða við myndum gjøgnum tey forrit, ið eru ætlað at stuðla undir fotografiina, og harafturat savnar sær kunnleika og íblástur at nýta, tá ið hann skapar síni egnu verk.
At kanna
At granska er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna snýr seg um at eggja forvitni næmingsins og stimbra hug og dirvi hansara at seta spurningar og at leita sær ráð og vitan.
Í fotografi verður stórur dentur lagdur á, at næmingurin fær ástøðiligan førleika í at lesa myndir, og hetta verður m.a. gjørt við at kenna listasøguna og harafturat kenna listarfólk rundan um okkum við teirra tilgongdum til fotografi. Ástøðiligi parturin verður at síggja sum ein lutur í undirvísingini í fotografi.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og at menna hugskot síni, og hann skal kenna seg at hava ein virknan lut í egnari menning og læringartilgongd.
Ftil at stuðlu undir fotografiinaFFørleikin at skapa snýr seg um at gera næmingin tilvitaðan um og líta á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, hvussu mentanarlig og listarlig nýbrot hava broytt lívsáskoðanir og samfeløg. Næmingurin skal læra, at myndagerð og myndatulking er ein skapandi tilgongd, sum byggir á hugflog, íblástur, áhuga og áhaldni. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflogið. Við at gera sær fyrimyndir skal næmingurin læra at meta um dygdina í avrikum hjá sær sjálvum og øðrum.
Fakligir førleikar
Við støði kjarnuøkjunum dugir næmingurin:
- at skilja og nýta eitt 35 mm fototól, eisini tær manuellu funktiónirnar
- grundleggjandi at skilja, hvussu ljós – bæði natúrligt og kunstljós – ber seg at, og hvussu tað verður nýtt í miðilinum
- at fotografera og talgilt viðgera og klárgera myndir, eins og hann fær innlit í at prenta myndir
- við egnum orðum at greiða týðiliga frá egnum myndum og at greina myndir hjá øðrum
- at meta um listina og virðið í fotografiini, bæði sum miðil, list og amboð, hetta við at granska søgu og nútímans rák, og nýta hetta í egnari framleiðslu
- at hyggja at visuella heiminum og at umseta og umboða hann í sínari fagurfrøði og samleika
- at kenna fotografiska, myndaliga og estetiska listasniðið og hvussu hesi vera nýtt í ymsum samanhangum
- at vita, hvussu fotografi samskiftir og hvørjum miðlum og pallum ein kann vísa sínar myndir fram á, og hvussu fotografiin verður nýtt sum samskiftishugtak
- vitan um fotosøgu, nýtsluna, ávirkanina og menningina, og soleiðis finna egið støði í einum veruleika við stórum visuellum upplýsingarfloymi
- verkgongd frá byrjan til enda
- at arbeiða við einum hugskoti, menna tað, leggja til rættis og fáa boðskap í endaliga úrslitið á serkønan hátt í eini fotografiskari verkætlan
- at vita hvussu upphavsrættur skal nýtast, og hvussu vitanin kann nýtast í professionella lívinum, tað veri seg innan útbúgving og arbeiði, umframt hvussu umhvøvið í vinnuni og fotografi samstarva.
6. Eftirmeting og próvtøka
Eftirmetingar
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini og eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin verður skjalfest.
Próvtøkuhættir
Munnlig próvtøka verður hildin.
Próvtøkan varir í 24 minuttir, íroknað próvdøming. Saman við útflýggjan av tilfari og vegleiðing, er fyrireikingartíðin 24 minuttir.
Spurningarnir verða settir við støði í økjum og evnum o.ø., úr kjarnutilfarinum, og eisini ískoytistilfarinum. Próvhoyringin er ein faklig samrøða millum næmingin og próvhoyrara, og tekur hon støði í framløguni hjá næminginum, tvs. av tí tilfarinum og próvtøkuspurninginum, ið næmingurin hevur arbeitt og fyrireikað seg við í fyrireikingartíðini.
Próvtøkan er tvíbýtt. Fyrri parturin er ein framløga av seinastu verkætlanini hjá próvtakaranum. Próvtakarin skal við hegni og kunnleika greiða frá umráðandi pørtum í verkætlanini, og vera førur fyri at svara spurningum, ið próvdómari og próvhoyrari seta viðvíkjandi framløguni og verkætlanini.
Seinni parturin er fotografi ella myndarøð, ið næmingurin ikki hevur sæð áður, men vísir á týðandi partar av tí, ið næmingurin hevur havt í undirvísingini. Næmingurin skal vera førur fyri at greiða frá bæði teimum ástøðiligu, tøknifrøðiligu og visuellu pørtunum í fotografiinum og greina tey. Eitt skjal verður givið næminginum saman við myndini, so viðkomandi upplýsingar um myndina/ar eru tøkar.
Próvtøkutilfar og próvtøkuspurningar verða send próvdómarinum til góðkenningar í seinasta lagið 5 dagar undan próvtøku.
Dømingargrundarlag
Próvhoyrt verður í ókendum, ótillagaðum tilfari, og tilfarið skal vera valt soleiðis, at tað tematisk ella á annan hátt er knýtt at evnum, økjum o.tíl., sum arbeitt hevur verið við í undirvísingini. Tilfarið, ið er grundarlag undir munnligu próvtøkuni, skal í sínari heild síggja til, at øll faklig mál í lærugreinini eru umboðað.
Próvtakarin skal við støði í fakligari tilgongd og støðisførleikunum sýna evni sjálvstøðugt at leggja fram og viðgera tilfar við støði í próvtøkuspurningi/um. Hann skal sýna, at hann dugir at taka fram týðandi tættir í tilfarinum, seta teir í samband við tættir í undirvísingini og síggja próvtøkutilfarið í frásjón.
Tá mett verður um framløguna av verkætlanin hjá próvtakarinum, verður dentur lagdur á, at næmingurin dugir at
- arbeiða við einum hugskotið, menna tað, leggja tað til rættis og fáa boðskap í endaliga úrslitið
- vísa, at hann dugir at nýta myndatól sum miðil og dugir at brúka teir tøkniligu førleikarnar, hann hevur lært í undirvísingini
- grundgeva fyri valið av evni til verkætlan, í sínari fagurfrøði, og eisini duga at vísa á valið av nýtsluni av útgerð til verkætlanina
- meta um listina og virðið í myndatøkuni hjá sær, bæði sum miðil, list og amboð
Tá mett verður um framløguna av ókenda tilfarinum, verður dentur lagdur á, at næmingurin dugir at
- greiða frá, hvussu myndin er tilevnað, og hvør útgerð er nýtt, hvørjar tøknifrøðiligar stillingar eru nýttir, á myndatóli og ljósi (um aðrar ljóskeldur enn natúrligar eru nýttar)
- við egnum orðum at greiða týðuliga frá myndaevninum og greina tað
- at knýta myndaevnið at tí tilfari, ið áður er gjøgnumgingið í undirvísingini
Givið verður eitt samlað próvtal, við støði í heildarmetingini av samlaða avrikinum hjá næminginum. Próvhoyringin av verkætlanini og ókenda tilfarinum telja eina helvt í part.
Próvtalslýsingar
C-stig munnlig próvtøka
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støðið undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støðið í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Tað er umráðandi í undirvísingi, at førleikarnir á ástøðiligu økjunum verða sameintir við skapandi, tøkniligu og framleiðsluligu førleikarnar.
Í undirvísingargongdini verður framleiðslan av fotografium nýtt saman við fotografiástøði og greiningini av fakliga innihaldinum í lærugreinini.
Umráðandi er, at kjarnaøkini verða samantvinna, t.d. kann ein leggja tekniska ástøði uppat fagurfrøðini og visuella samskiftinum í framleiðsluni. Soleiði kann kunnleikin verða royndur í verki.
Stigvøkstur
Stigvøksturin kemur serstakliga til sjóndar í teimum førleikamálum, sum lýst eru í námsætlanini. Málini lýsa framúravrikið (hægsta próvtal) og eru bindandi, soleiðis at skilja, at lærari og næmingur altíð arbeiða fram ímóti at náa teimum ásettu málunum so væl sum gjørligt. Fyri at tryggja stigvøkstur er neyðugt, at sett verða ávegismál, sum hjálpa næminginum fram ímóti endaligu málunum. Umráðandi er eisini, at lærarin er tilvitaður um fortreytirnar hjá einstaka næminginum og tillagar undirvísingina eftir einstaka næminginum. Lærarin skal leggja undirvísingina til rættis, so næmingurin veit frammanundan, hvørji ávegismálini eru.
At læra at læra
Næmingurin skal gerast tilvitaður um, hvat tað í grundini er at læra, og hvat endamálið við læringini er. Eisini skal næmingurin gerast tilvitaður um ymiskar læringarhættir.
Næmingurin skal frá fyrsta degi skilja tann týdning, sum lærugreinin fotografi hevur. Tá ið arbeitt verður við ymiskum spurningum í sambandi við fotografi, og tá ið fotografi verður framleitt, verða ymiskir førleikar mentir. Næmingurin skal fáa greiða fatan av, hvat hesir førleikar kunnu verða brúktir til, eisini uttan fyri skúlans gátt. Undirvísingin í fotografi skal gera næmingin tilvitaðan um, at hann í lærugreinini mennist og gerst førur fyri at arbeiða greinandi og kritiskt við teimum ymisku kjarnaøkjunum, ið lærugreinin byggir á. Eisini skal næmingurin verða tilvitaður um, at hann í lærugreinini mennir sær førleikarnar at koma til orðanna í nógvum ymiskum viðurskiftum og samskiftisstøðum, tá ið um fotografi ræður.
Arbeiðshættir
Arbeiðshættir skulu veljast so, at teir eru við til at røkka teimum málum, ið sett eru. Í øllum kjarnaøkjum er umráðandi at leggja arbeiðið til rættis so, at ein líðandi stigvøkstur verður tryggjaður. Hetta verður m.a. gjørt við, at týðandi tilfar verður tikið upp í undirvísingina.
Í fotografi skulu ymiskir arbeiðshættir verða nýttir so, at fjølbroytni í lærugreinini kann verða framt miðvíst. Arbeiðshættir kunnu fevna um lærarafyrilestur, vitjan á viðkomandi arbeiðsplássum, einstaklingsverkevni, næmingaframløgu, samrøður í flokkinum, bólka- og toymisarbeiði, verkætlanarevni o.tíl. Tá ið arbeiðshættir verða valdir og lagdir til rættis, er eyðsæð, at lærarin hugsar um stigvøkstur í undirvísingarhættunum, har byrjað verður við lærarastýrdari undirvísing. So hvørt sum førleiki næminganna økist, og teir gerast meira sjálvstøðugir í lærugreinini, verður hesin lærarastýrdi undirvísingarformur at minka.
Endamálið við teimum ymsu arbeiðsháttunum er at menna aðrar førleikar enn teir reint fakligu, tað eru førleikar sum t.d. at leita upp og ogna sær viðkomandi vitan, at granska og kanna, at arbeiða sjálvstøðugt, at seta sær mál og at arbeiða evnislagað og miðvíst, at arbeiða tíðaravmarkað, at samstarva, at samhugsa, at brúka og hugsa vitan í nýggjum høpi, at leggja til rættis og evna til eitt avrik, at gera uppgávuorðingar, at brúka ymisk háttaløg, at hugsa nýtt og verkseta, at hugsa djúpari og breiðari um ávíst evni, umframt at taka á seg ábyrgd og hava virðing.
Lærari má altíð gera sær sjálvum og næmingum greitt, hvat endamálið við ávísum arbeiðshátti er.
Samstarv
Lærugreinin fotografi er partur av yvirskipaða kravinum um samstarv millum tvær ella fleiri lærugreinar. Samstarvað verður við ymiskar lærugreinar fyri at menna skapandi evni, umframt førleikar í t.d. KT, søgu, tekstframleiðslu, bókmentaligum hugtøkum, málsøgu og samfelag.
Tvørfakligt samstarv kann vera meira ella minni bindandi, frá fullkomnari samkoyring millum lærugreinar við felags tímum og felags tvørfakligum verkætlanum, til bert at fevna um avtalur millum lærarar um at fylgjast í lesnaði (lesa parallelt), t.e. at taka upp somu evni í fleiri lærugreinum samstundis, og soleiðis geva næmingunum fleiri ymiskar tilgongdir til sama spurning.
Tvær høvuðsgrundgevingar eru fyri tvørfakligum samstarvi: 1) ein almenn, ið snýr seg um førleikarnar, næmingurin skal ogna sær og bjóða fram á arbeiðsmarknaðinum, og 2) ein námsfrøðilig, ið snýr seg um skiftandi arbeiðshættir og at geva næminginum innlit í tvørfakligar samanhangir.
Tvørfakligt samstarv skal hjálpa næminginum at síggja lærugreinarnar sum partar av størri heild og letur samstundis upp fyri øðrum og víðari sjónarmiðum. Harumframt eru evnini at samstarva og síggja samanhangir avgerandi, tá ið næmingurin fer undir víðari lestur ella út á arbeiðsmarknaðin.
Samrøða
Munnlig framseting hevur reglur og lýsingar, sum næmingurin skal duga at nýta og framhaldandi menna. Skúlin skal tí leggja dent á frásøgn og málburð, og við hesum eggja til forvitni og skapa áhuga fyri móðurmálinum sum eitt intellektuelt amboð, ið skal víðka sjónarringin hjá næminginum.
Skúlin skal vera so rúmur, at til ber at tosa um kenslur, evni, hugtøk og hendingar í gerandisdegnum. Næmingurin skal arbeiða við at lurta og at vera umhugsin øll skúlaárini, samstundis sum orðatilfeingi og talugávur verða ment. Næmingurin skal sleppa at royna veruligar eins væl og gjørdar samrøður. Floks- og bólkakjak skal javnan eftirmetast so, at næmingarnir gerast tilvitaðir um, hvat tað er, sum fær tosið á glið og samrøðuna ella orðaskiftið at rigga og ganga væl.
Lívlong læring
Umráðandi er, at næmingurin gerst tilvitaður um samfelagsliga og persónliga týdningin av tí menniskjaliga og samfelagsliga tilfeingi, útbúgving er. Tí skulu næmingar eggjast til at umhugsa sína egnu framtíð og seta sær persónlig mál, har lærarin leggur lag á og skapar umstøður, sum stimbra hugin til at læra nýtt alt lívið.


c: text/html

text:
Gott og drúgt dragshow/
Eg kann ikki siga, at eg sá tað stóra av siðamisbrotum ella sjúkligheitum á dragshowinum, ið varð framført fyri fullsettum sali í Norðurlandahúsinum leygarkvøldið. Og eg gangi bara út frá, at stóra talið av fólkum, sum útvandraði úr salinum undir framførsluni,var orsakað av møði heldur enn av øði, tí showið vardi góðar 3 tímar. Tað, sum eg sá í gjárkvøldið, vóru nøkur herlig fólk, sum afturvið festliga svingandi tónleiki skemtaðu sær óført við at framføra fyri fegnum áskoðarum, sum í meðal vóru væl yngri enn vit áskoðarar í Norðurlandahúsinum plaga at vera. Tað er kanska eitt sindur turrisligt at staðfesta, men Norðurlandahúsið er altso ein sera krevjandi pallur, og tað merkist, tá amatørar fara á tann pallin. Tað er ógvuliga sympatiskt, og vit halda við teimum, men tað blívur ov drúgt, ov umstendiligt og fjasut, tó í støðum var dragshowið listarliga áhugavert og so hevur tað sum kunnugt fingið stóran kynspolitiskan týdning. Hattin av fyri Norðurlandahúsinum og leiðara tess, Sif Gunnarsdóttir, at hon tók ímóti showinum og allari Pride-vikuni sum heild við styrki til at standa ímóti Jenisi av Rana, Jógvani av Lakjuni og øðrum drag-forskrektum, fjølbroytnisfornoktandi moralskum uppstødum. Tað vóru tey bæði, Eiler Fagraklett og Sunneva Háberg Eysturstein, sum stóðu fyri at presentera luttakararnar og tað gjørdu tey væl, útklødd sum ávikavíst ljósareyður einhyrningur úr Sodoma og verðinsmaðurin Sunleif úr Gomorra. Fyrsta dragdrottningin, grønlendska Nuka var í grundini rørandi, - Nuka er slóðbrótari fyri Gay Pride í Nuuk, tað er í sær sjálvum eitt bragd., og filmsbrotini úr Grønlandi vóru vøkur, men fyri ein performara, hvørs evni fyrst og fremst ganga út uppá at mima afturvið Beyoncé, var tað innslagið heldur drúgt. Tær báðar íslendsku damurnar vóru herligar, Iwona Kok framførdi eina stuttliga og barmfagra versión av sanginum Trøllabundin hjá Eivør, og Dennis Agerblad Band vóru bæði stuttligir, hugtakandi, rørandi og eisini alt í verðini ov drúgvir. Teir fóru næstan ikki av pallinum aftur og tað var eitt sindur spell, tí eitt meira komprimerað show hevði bæði givið betri listarliga góðsku og fingið meira futt í okkum áskoðarar. Pallurin var einfaldur, effektivur og eyðkendur fyri Dennis Agerblad, tað vóru bara nakrir snórar og kjólar, sum hingu á snórunum. Búnarnir vóru sera originalir og herliga langt úti við stórum týdningi fyri ta ofta absurdu framførsluna. Tá Dennis Agerblad Band var gott, var tað ordiliga gott og fekk meg at hugsa um hvussu stóran týdning málið hevur. Fyrsta og síðsta innslagið hjá bólkinum vóru til dømis á føroyskum. Tað ber jú til, av tí, at Dennis Agerblad er føroyingur, hann var tann dugnaligi miðdepilin í framførsluni, ið byrjaði sum jokaraklæddur marsmaður, og eg haldi, at hann sum heild kundi tosa meira føroyskt á framførsluni í Norðurlandahúsinum. Tí málið hevur sera stóran týdning, tað er umráðandi at fáa føroysk orð inn í málið, sum eitt nú snúgva seg um gender bending - kynssnaring. Tað er áhugavert at eygleiða hvussu øðrvísi ymisk orð ljóða á føroyskum enn á enskum, vit eru nógv meira von við tær ensku og donsku orðingarnar, sum fara framvið, meðan tær føroysku standa stillar og raka, og tað er í grundini ordiliga gott at hoyra ramligt dragføroyskt. Síðsta innslag endaði við einum niðurlagi, har tikið verður upp í saman: ”Mogga Mogga Mogga meg í reyvarholið. Pula Pula Pula meg í høvdið”. Og, nei, tað er ikki øgiliga subtilur lyrikkur, og vinkonan helt, at ”Gilla” eisini var eitt gott orð, tá tað endiliga skal vera, men hetta var jú ein ítøkiliga provokerandi partur av einari stuttligari framførslu, sum í støðum nam tað vulgera, men sum eisini á neyðugan hátt setti fyribrigdið normalitet á breddan. Tað skal vera pláss fyri okkum øllum í samfelagnum og eg haldi, at tað hevur eydnast sera væl hjá LGBT at seta hetta málið á dagsskrá eina heila Pride-viku. Til lukku við tí. Og soleiðis væl og virðiliga upphitað kunnu vit gleða okkum til Pride mánadagin. Síggjast í Gundadali!

robotstxt: allowed

filter: keep


text:
§ 1. NAVN
Ísraelsmissiónin. (ÍM)
§ 2. ENDAMÁL
Ísraelsmissiónin hevur til endamáls: – at boða gleðiboðskapin um Jesus Messias fyri tí jødiska fólkinum – at vekja áhuga og ábyrgd fyri jødunum og landinum Ísrael – at vísa jødunum kristnan næstrakærleika – at stríðast ímóti øllum jødahatri (antisemitismu) – at vekja ans fyri Bíbliunar talu um jødar og kristin.
§ 3. GRUNDARLAG
Grundarlagið er hin evangelisk-lutherska læran, ásannandi at kirkjan hevur skyldu at boða jødunum gleðiboðskapin. Tí at hann er fyri jøda fyrst… (Róm. 1, 16).
§ 4. ARBEIÐSHÁTTUR
Hetta kann verða gjørt við: – útsendingum til Ísraels og onnur lond – at minna fólk á at biðja fyri landinum og fólkinum Ísrael – møtum, fundum og øðrum tiltøkum – miðvísari upplýsing, blaðútgávu og forlagsvirksemi – at stuðla Jesus-trúgvandi jødum.
§ 5. LEIÐSLA
Stk. 1: Landsnevndin er hægsti myndugleiki fyri Ísraelsmissiónina, og hevur 5, 7 ella 9 limir, sum allir skulu vera limir í fólkakirkjuni og taka undir við viðtøkunum hjá ÍM. Landsnevndin velur sjálv nýggjar limir.
Stk. 2: Landsnevndin skipar seg sjálv við formanni, næstformanni, kassameistara og skrivara fyri 2 ár ísenn og leggur dagsskrá. Landsnevndin kann velja kassameistara uttan fyri landsnevndina. Starvsnevndin, sum er formaðurin og 2 aðrir landsnevndarlimir, hevur dagligu leiðsluna millum landsnevndarfundirnar.
Stk. 3: Landsnevndin leiðir arbeiðið og kann seta nevndir og fólk í starv og siga fólk úr starvi.
Stk. 4: Valskeiðið er 4 ár. Limur kann veljast aftur. Fer limur úr landsnevndini, velja limir, sum eftir eru, nýggjan lim. Annaðhvørt ár stendur meirilutin fyri vali og annaðhvørt ár minnilutin. Fyrstu ferð við lutakasti. Limur kann veljast aftur.
Stk. 5: Øll mál verða avgjørd í landsnevndini, við at ein meiriluti av øllum landsnevndarlimunum atkvøða fyri. Landsnevndin er viðtøkufør, tá ið meirilutin er til fundar, teirra millum formaðurin ella næstformaðurin.
Stk. 6: Nývaldur landsnevndarlimur skal góðkennast við minst 2/3 av øllum limunum.
Stk. 7: Til at binda ÍM fíggjarliga og løgfrøðiliga krevst samtykt í landsnevndini og undirskrivt frá formanni ella næstformanni. Til keyp, sølu og veðfesting av føstum ognum krevst einmælt samtykt í landsnevndini. Landsnevndin kann geva heimild til ein ella fleiri persónar.
Stk. 8: Um formaðurin, ella minst 1/3 av landsnevndarlimunum ynskir tað, kann landsnevndin verða kallað saman til fundar.
Stk. 9: Landsnevndin velur sjálv grannskoðara.
Stk. 10: Fólk, eldri enn 70 ár, kunnu ikki vera limir í landsnevndini.
§ 6. FÍGGJARVIÐURSKIFTI
Stk. 1: Roknskaparárið er álmanakkaárið.
Stk. 2: Kassameistarin og formaðurin kunnu kvitta fyri gávur.
Stk. 3: Grannskoðaður roknskapur skal leggjast fyri landsnevndina til góðkenningar á hvørjum ári.
Stk. 4: Ársroknskapurin skal grannskoðast av valdum grannskoðara, sum ikki má vera limur í landsnevndini.
§ 7. BROYTINGAR
Hesar viðtøkur kunnu verða broyttar til eina og hvørja tíð av sitandi landsnevnd við minst ¾ í meiriluta. Møguligar broytingar mugu ikki verða í stríð við § 1, 2 og 3 í hesum viðtøkum.
§ 8. AVTØKA
Verður Ísraelsmissiónin avtikin, tekur landsnevndin støðu til, hvat gerast skal við ognirnar.
Hesar viðtøkur vóru samtyktar á stovnandi fundi fyri Ísraelsmissiónina í Leirvík tann 20. oktober 1992, og seinast endurskoðaðar á fundi í landsnevndini tann 29. november 2006.


text:
Ari av Rana
22.01.2018 - 23:05
Mentan > Vinna & Tøkni > Handil- og tænastuvinna
Í yvir eitt ár hevur Amazon gjørt royndir við kassaleysum handlum, og í dag letur fyrsti matvøruhandilin upp.
Fyrsti matvøruhandilin uttan kassar letur upp í Seattle, USA. Tá kundi hevur tikið tær vørur, sum kundi skal brúka, verða vørurnar skrásettar.
Matvøruhandilin, sum kallast Amazon Go, nýtir kamerateknologi og sensorar at síggja, hvørjar vørur kundi tekur av hyllini, og hvørjar vørur kundi setur aftur á hyllin.
Tá kundi fer úr handlinum, verður gjaldið trekt av eini konto, sum kundin hevur hjá Amazon. Við hesum verður ikki neyðugt við kassum har ein skal gjalda, skrivar TV2.
Amazon Go selur tilgjørdar rættir, snacks og útvaldar matvørur, so sum breyð, mjólk, ost og sjokolátu.


text:
Frá hósdegnum 4. oktober til týsdagin 23. oktober eru øll bingjuplássini í Runavíkar kommunu opin soleiðis:
Mánadag - fríggjadag frá kl. 17 - 19
leygardag frá kl. 14 - 19
Leiðbeining um burturbeining av leivdum frá slakti
Leivdir frá slakti, skulu í vanligu bingjurnar til burturkast at brenna á kommunalu bingjuplássunum. Vembur skulu verða tómar og allur innvølur í posa.
Av tí at tað dálkar umhvørvið at brenna seyðaskinn, verða fólk vinarliga biðin um at lata skinnini til endurnýtslu hjá teimum sum móttaka seyðaskinn.
Sí heimasíðuna hjá irf.fo


text:
WFP
World Food Programme (stytt WFP), Matvørufelagsskapur Sameindu Tjóða, varð settur á stovn í 1963. Sum neyðhjálparfelagsskapur, syrgir WFP fyri at bráðfeingis hjálp og matur kemur út til øki, sum eru hungursrakt orsakað av náttúruvanlukkum ella kríggi. Harumframt veitir WFP menningarhjálp til øki, sum støðugt eru rakt av hungri. Kanningar vísa, at um børn ikki fáa nøktandi føðsluvirði í matinum, so hava tey ógvuliga trupult við at læra. Tí er umráðandi, at tá fátøk øki verða ment við til dømis betri skúlum, má stuðul eisini verða veittur at tryggja børnunum nóg góðan mat, tí annars fáa tey ikki nóg mikið burtur úr nýggju møguleikunum, sum ein betri skúli gevur.
Føroyar hava ikki atlimaskap í WFP, men føroyska landsstýrið hevur fleiri ferðir latið bæði neyðhjálp og menningarhjálp umvegis WFP. Til dømis er menningarhjálp givin til verkætlanina Senegal Country Programmes, og neyðhjálp er t.d. farin til Perú og Gambia.
Endamál[rætta | rætta wikitekst]
Heimsmatvørufelagsskapur ST hevur sum høvuðsendamál at nøkta tørvin á mati í hungursraktum økjum í heiminum. Um 80-90 % av orkuni hjá WFP fara til at nøkta bráðfeingis mattrot, men WFP arbeiðir eisini við langtíðar menningarverkætlanum.
Høvuðsendamálið er at:
- Bjarga mannalívum og at verja nærsamfeløg í neyðstøðum.
- Tálma hungursneyð og fyribyrgja vanlukkum.
- Byggja uppaftur eftir vanlukkur v.m.
- Avmarka talið av menniskjum, ið verða rakt av áhaldandi hungri og føðslutroti.
- Hjálpa londum í arbeiði teirra at avmarka hungur, m.a. við at stimbra staðbundna landbúnaðin.
Dótturfelagsskapir : Altjóða verkamannafelagsskapur Sameindu Tjóða (ILO) | Undirvísingar-, Vísinda- og Mentanarstovnur Sameindu Tjóða (UNESCO)
Barnagrunnur Sameindu Tjóða (UNICEF) | Matvørufelagsskapur Sameindu Tjóða (WFP) | Heilsufelagsskapur Sameindu Tjóða (WHO)
Høvuðsstovnar: Aðalsfundurin • Trygdarráðið • Búskapar- og Almannamálaráðið • Altjóða Dómstólurin • Aðalskrivstovan • Tilsjónarráðið


text:
Rørslu- og heilsubreyt
Endamálið er, at næmingar koma skulu koma í form ella hava hug at seta sær persónlig mál so sum at styrkja seg, missa vekt ella at leggja á annan bógv, tá ið tað snýr seg um at røkja heilsuna.
Fyri at náa endamálinum, er treytin tann, at tú ert forvitin, dugir at fokusera, setir tær persónlig mál og tímir at kappast við teg sjálvan.
Lyklaorðini eru:
- Áhugi
- Kropslig venjing
- Motivatión
- Konditiónsvenjing
- Kostur og heilsa
- At seta sær mál
Likams- og heilsubreytin hóskar til tey sum:
- Dáma at vera virkin inni sum úti og flyta egin mørk
- Hava hug at seta sær persónlig mál og hava viljan at náa teimum
- Hava áhuga fyri heilsu og persónligari heilsurøkt
- Hava hug at byrja at venja


text:
Orð: Petur Jacob Sigvardsen
Viðmerking: Yrktur 22. januar 2009.
Um stundum her á fold vit mega sanna,
at lívsins lagna mongum tykist vánd,
tá sjúka, sorg og deyði hvørt um annað,
her hylja Harrans mjúku kærleiks hond.
Tá myrkur sýgur seg um sál og sinn,
og sorgartár tey streyma stríð á kinn.
Í slíkum roynslum ilt ei er at skilja,
at skakað verður trúarinnar grund,
tí trúgvin veit ei tankar Guds og vilja,
og mangt eitt hví tá tyngir sál og lund.
Um svar ei finst, so skalt tú vita tær:
Gud agar hvørt eitt barn, hann hevur kær.
Vit trúgva tó, Gud børnum sínum gevur
bert tað, ið altíð tænir teimum best.
Er ókendur enn vilji hans og vegur,
so er tó tað, ið dugnar okkum mest,
tí alvit hans og forsjón vita alt,
og bert tað besta verður hvørjum valt.
Ein dag so allar gátur ráddar verða,
og hvør ein spurningur fær fullgott svar,
sum spyrjandi vit her í barmi bera
í hesum sorgardali víða hvar.
Tann dag hvørt tár á kinnum torna skal;
tá sanna vit, at Gud alt gjørdi væl!


text:
- Eg má bara staðfesta, at sambært hesi kanningini, so fáa vit ikki ágóðan av ónøgdini yvir sitandi samgongu. Tað gevur okkum nakað at hugsa um.
Soleiðis sigur Bárður á Steig Nielsen, formaður í Sambandsflokkin um úrslitið av veljarakanningini hjá spyr.fo, sum Portalurin bar fyrrapartin.
Les: Fólkaflokkurin rennur frá hinum flokkunum
Hann undrar seg eisini nakað yvir, at sveiggini eru so stór, tá tað snýr seg um Sambandsflokkin, tí á veljarakanningini fyri í september, stóð flokkurin til at fáa 20,4 prosent av atkvøðunum og nú 17,3 prosent.
- Eg dugi ikki rættiliga at síggja, hvat skuldi verið broytt hesar fáu vikurnar. Kanska hava vit ikki duga at gjørt nóg væl vart við okkum í mun til onnur, sigur Bárður Nielsen.
- Vit royna í hvussu so er at føra ein seriøsan politikk, sum ikki einans gongur út upp á at havast at, men eisini at vera við í tí uppbyggjandi arbeiðinum. Tá tað er sagt, so er tað ein søgulig sannroynd, at tá tað hava verið uppgangstíðir í samfelagnum, so hevur Sambandsflokkurin altíð havt tað trupult, meðan boð hava verið eftir flokkinum í niðurgangstíðum, sigur Bárður Nielsen.


text:
Í dag kunnu fyriskipararnir av Voxbotn avdúka, at teir báðir hittmakaranir og trubadurkongarnir Eyðun Nolsøe og Terji Rasmussen við bólki fara á pallin á Voxbotn 27. juni at framføra allar sínar hittparadur.
Tað munnu vera fá tónleikanøvn, ið megna at fáa so nógvara áskoðarar at syngja við, sum júst Eyðun og Terji, ið koma á Voxbotn við einum stórum kufferti av sangum, ið vit øll elska. Hvør í sínum lagi og saman, hava teir støðugt skapt nøkur av størstu hittunum seinastu 30 árini.
Eyðun og Terji eru garantar fyri einari góðari veitslu framman fyri pallin. Óansæð um tað snýr seg um Eros, jalousi, um at fara aftur í 80’ini ella at flýggja til tónleikin.
Umframt Eyðun & Terja fara nøvn sum John Martin og Michel Zitron, kendir frá Swedish House Mafia, Samantha Fox, X-Factor stjørnan Jógvan, tungmálmslegendan Udo, elektropopduoin Byrta, fólkarokkarin Marius Ziska, rappararnir Swangah, trubadururin Stanley og divairnar í Flammu og nógv onnur á pallin í Vágsbotni.
Tað hevur verið útselt øll árini til Voxbotn og eftir søluni at døma higartil verður nokk sama skil í ár, tí fleiri av sølustøðunum hava bert fá atgongumerki eftir.
Atgongumerki til Voxbotn 2015 eru at fáa í Kunningarstovuni í Havn, Expert í SMS, Fast-handlunum kring landið og á ebillett.fo.


text:
Hesa seinastu vikuna hava 15 sera hugagóðir menn staðið við hvør sín dreyibonk í smíðstovuni í Skúlanum við Løkin í Runavík. Teir hava luttikið í árliga summarskeiðinum hjá Dreyarafelagnum, sum hevur fingið tveir royndar íslendingar Gudmundur Magnússon og Úlfar Sveinbjørnsson at leggja lag á. Menninir hava verið so mikið ágrýtinir, at teir hava møtt klokkan 7.30 hvønn morgun. Á middegi hava teir fingið døgurða og síðani nátturða klokkan 18.00. Fleiri hava hildið á heilt til klokkan 21.00 á kvøldi. So til ber at rokna út, at eftir 5 dagar og upp móti 14 tímum hvønn dag við 15 luttakarum verða tað yvir 1000 arbeiddir tímar. Og tað hevur givið úrslit.
Skeiðsluttakararnir fingu vitjan av borgarstjóranum Magnus Rasmussen hósdagin. Hann var hugtikin av hugfloginum og teim vøkru trælutum, sum eru komnir burturúr smærri viðarbulum og træpettum.
Dreyarafelagið er felag fyri føroyingar við áhuga fyri at dreya lutir úr træi. Felagið hevur uml. 40 limir og nýggir limir eru vælkomnir. Gjøgnum veturin hava limirnir eisini hittst í Felagsskúlanum á Oyrarbakka ein leygardag einaferð um mánaðin. Felagið sigur seg hava fingið sera góðar sømdir bæði í Sunda og Runavíkar kommunu. Summarskeiðið hevur verið hildið í Skúlanum við Løkin hvørt summar nú í nøkur ár, og er tað Dánjal Petur Lamhauge úr Søldarfirði, sum fyriskipar.
Mánadagin 7. juli klokkan 16.00 letur framsýningin upp
Á framsýningini á Bókasavninum við Løkin í Runavík verður høvið at síggja flestu lutirnar, sum eru tilevnaðir hesar dagarnar. Formaðurin í Dreyarafelagnum Hendrik Rubeksen fer at siga nøkur orð og lata framsýningina upp. Á bókasavninum er bæði atgongd og drekkamuður ókeypis.
Framsýningin er opin í eina viku fram til fríggjadagin tann 11. juli, hvønn dag frá klokkan 13.00 – 18.00.
One Response
-
Hoyr samrøðu, sum Gunnar Nolsøe úr KVF, gjørdi við formannin í Dreyarafelagnum Hendrik Rubeksen. Hetta er í sambandi við dreyaraskeið og framsýning, sum er á Bókasavninum við Løkin.
http://www.facebook.com/l.php?u=http%3A%2F%2Fkvf.fo%2Fnetvarp%2Fuv%2F2014%2F07%2F08%2F15-dreyarar-veri-dreyiskeii-runavk&h=SAQGtft4P
Skriv et svar
« Summar á bókasavninum Rithøvundar á vitjan 4. sept. og 2. okt. »


text:
Kommunur skulu fáa heimild at hækka botnfrádráttin í kommunuskattinum
Politikkur21-09-2018 - 10:24 - Jóanis Albert Nielsen
Jørgen Niclasen
løgtingsmaður
vegna Fólkaflokkin
Løgtingið
Løgtingsmál nr. 29/2018: Uppskot til løgtingslóg
um broyting í løgtingslóg um landsskatt og kommunuskatt (Skattalógin) (Botnfrádráttur í kommunuskattinum)
Uppskot til
Løgtingslóg um broyting í
løgtingslóg um landsskatt og kommunuskatt
(Skattalógin)
(Botnfrádráttur í kommunuskattinum)
Viðmerkingar:
Við verandi lóggávu kunnu kommunur sjálvar áseta skattaprosent og
barnafrádrátt. Endamálið við hesum uppskoti er, at kommunur eisini fáa heimild
at hækka botnfrádráttin í kommunuskattinum.
Vanliga hevur botnfrádrátturin í landsskatti og í kommunuskatti verið tann
sami. Við flatskattinum varð botnfrádrátturin í landsskattinum hækkaður úr
30.000 kr. heilt upp í 65.000 kr., so eingin inntøka undir 65.000 rindar nakað
í landsskatti. Ein stórur bati fyri 1000-tals føroyingar við teimum allar
lægstu inntøkunum. Hesi hava síðan flatskattin ongan bata fingið, og
Fólkaflokkurin heldur, at tíðin nú er komin.
Av tí at allar lægstu inntøkurnar bert rinda kommunuskatt, er neyðugt at
gera broytingar her, og bert botnfrádrátturin í kommunuskattinum kann røkka
endamálinum.
Botnfrádrátturin í kommunuskattinum er 30.000 kr., og við hesum uppskoti
verður heimilað kommunum at hækka botnfrádráttin. Botnfrádrátturin í
kommunuskattinum kann eftir uppskotinum ásetast millum 30.000 kr. og 65.000 kr.
Ynskiligt hevði verið, at kommunurnar líðandi hækkaðu botnfrádráttin upp til
65.000 kr., sum er sama støði, sum botnfrádrátturin í landsskattinum er. Hetta
fyri, at tey allar lægst løntu eisini fáa ein bata.
Uppskotið hevur ikki verið til hoyringar.
Uppskotið varð eisini viðgjørt í næst seinastu tingsetu, sí løgtingsmál nr.
64/2016.
Fíggjarligar avleiðingar:
Eingin beinleiðis fíggjarligur kostnaður stendst av uppskotinum. Í
lógaruppskotinum fáa kommunurnar bert møguleika at hækka botnfrádráttin –
botnfrádrátturin hækkar ikki sjálvvirkandi.
Men fyri at vísa á, hvat ein møguligur kostnaður verður, kann sum dømi
nevnast, at um allar kommunurnar hækka botnfrádráttin við 1.000 kr., vísir ein
leyslig meting, at hetta merkir uml. 8 mió. kr. í mistum inntøkum fyri
kommunurnar.
Serligar viðmerkingar
Til § 1, nr. 1:
Í galdandi lóg er ásett “...so at tann lægra inntøkan verður hækkað við upp til kr. 30.000...”. Av tí, at broyting verður framd í § 46, stk. 1 soleiðis, at heimild verður givin kommunum at hækka botnfrádráttin, verður § 4, stk. 1 umorðað soleiðis, at ein ávís upphædd ikki verður ásett. Við hesum uppskoti verður tann lægra inntøkan hækkað við upp til ásetta skattafría botnfrádráttin hjá kommununi.
Til § 1, nr. 2:
Møguleiki verður givin bý- og bygdaráðunum at hækka sokallaða botnfrádráttin í kommunuskattinum upp til 65.000 kr. Heimilað verður ikki at lækka botnfrádráttin undir 30.000 kr., men bert at hækka hann frá 30.000 kr. og upp til í mesta lagi 65.000 kr. Botnfrádrátturin kann hækka frá 1. januar 2019.
Bý- og bygda(r)ráðini skulu góðkenna broytingina í upphæddini áðrenn 1. desember árið fyri, broytingin kemur í gildi.
Til § 2:
Áseting um gildiskomu.
Á
Løgtingi, 19. september 2018
Jørgen Niclasen


text:
Dentur verður lagdur á
- at umsøkjari hevur menningartarn
- fíggjarligu viðurskiftini hjá umsøkjara
- væntandi møguleikar hjá umsøkjara sjálvur at fáa til vega tað, ið søkt verður um
- um stuðulin kann verða við til at fáa til vega tað, ið søkt verður um
LEV upplýsur, at umsøkjarar skulu upplýsa cpr-nummar. Hetta hava vit ikki í Føroyum, so føroyingar skriva sítt p-tal. Verður søkt um stuðul til almannagagnligt endamál skal v-tal upplýsast.
Umsóknarfreistin er 22. oktober 2018 kl. 12 danska tíð (sum er kl. 11 føroyska tíð), og søkjast skal via viðhefta umsóknarblað. Eru spurningar viðvíkjandi hesum kunnu fólk venda sær til Sonju Pelle Nielsen hjá LEV.
Les meira á heimasíðuni hjá LEV
https://www.lev.dk/medlemsservice-aktiviteter/tilskud-og-legater/hertzsprungs-legat-2018


text:
Páls Høll hevur nú fingið nýggja heimasíðu, har upplýst verður um virksemi í Páls Høll. Heimasíðan er á palsholl.com
18. august 2010, 7 dagar eftir at Pál Joensen hevði vunnið silvur við EM í Budapest í Ungarn, møttust okur – John Henrik Holm, Dennis Holm, Jón Bjarnason, Andrias Jacobsen, Heri Mortensen – til fundar á skrivstovu mitt í Vági.
Í næstu viku (frá 19. – 23. okt.) verða kortini til Pál-Lán’arar gjørd klár at senda út. MEN sjálvandi kunnu Pál-Lán’arar svimja og brúka vælverudepilin frá leygardegnum 17. okt. kl. 13.00.
Leygarmorgun kl. 10 verður alment hátíðarhald í Páls Høll, tá Páls Høll verður latin upp fyri almenninginum. Og tað verður sjálvsagt Pál Joensen, sum kemur at lata upp Páls Høll, og verður hetta gjørt saman við lokalu landsstýrisfólkunum Henrik Old og Sirið Stenberg. Hátíðarhaldið byrjar kl. 10 leygarmorgun, tá John Henrik Holm og Dennis Holm […]
Seinastu vikurnar hava sjálvboðin arbeitt við at gera Páls Høll klára til upplating. Millum annað eru gjørdar tvær nýggjar saunaðir, umframt eitt gosbað.
Sigurð Marner Simonsen, sum er settur sum leiðari í Páls Høll, hevði sín fyrsta arbeiðsdag í dag.
Hátíðardagur verður í Vági leygardagin 17. oktober 2015, tá Páls Høll letur upp fyri almenninginum.
Nú er lyftin, sum skal gera tað betri atkomiligt hjá koyristólsbrúkarum og illa gongdum, sett upp í langhylinum.
11 ára gomlu Alexander (høgrumegin) og Teitur (vinstrumegin) úr Vági skrivaðu seinnapartin fríggjadagin 18. sept. 2015 søgu.
Seinnapartin í dag, ónsdagin 27. august 2015, var ein hátíðarløta í Páls Høll, tá báðir svimjihylarnir – 50 m. svimjihylurin og barnahylurin – vórðu handaðir Grunninum Páls Høll.


text:
Erbylgjufelagið fyllir eitt ár
Grein í Sosialinum 19. oktober 2012. Í sambandi við eitt ára stovningardagin hjá Erbylgjufelagnum, vilja vit gjarna varpa ljós á virksemi felagsins, sum er at kunna um vandan av erbylgjum [erbylgja kv¹ føroyskt orð fyri mikrobylgja] Síðan Erbylgjufelagið bleiv stovnað fyri einum árið síðan, vita vit, at fleiri hava skift frá Wi-Fi (tráðleyst internet) yvir til fastnet internet, antin til vanligan leidning, ella við at senda internetsignalið frá routaranum inn í elkervið í húsinum og harfrá inn í telduna (rópt dLAN). Fólk sleppa sær av við Wi-Fi Tað, at Wi-Fi verður slept til frama fyri...Les Meira
Fartelefonsendarar í lyktapelum?
Við Marknagilsvegin í Havn (millum Dalavegin/Svaldbardsvegin) eru 2 fartelefonsendarar settir upp í einum lyktapela. Tá telefyritøkur seta upp sendarar t.d. í ein lyktapela, skulu tær ikki søkja um eitt verðuligt byggiloyvi fyri at seta sendararnar upp, tí talan er ikki um eina nýggja mastur , ið skal byggjast. Ein umsókn skal sendast Tórshavnar Kommunu og loyvi verður sum oftast givið. Fjarskiftiseftirlitið skal heldur ikki spyrjast eftir í hesum føri. Tórshavnar Kommuna veit heldur ikki sjálv, hvussu nógvir sendarar eru í kommununi. Eingi krøv eru um, at telefyritøkan ella kommunan skal...Les Meira


text:
Nýggjasta
Byggja tveir vardar bústaðir í Tórshavn til fólk við serligum avbjóðingum
MBF fegnast um, at farið verður undir at byggja vardar bústaðir í Tórshavn til fólk við serligum avbjóðingum.
Víst verður til, at innihaldið í varda bústaðnum er nærri lýst í funktiónsanalýsu, ið er tilevnað í samstarvi við Javna, og hava vit onga viðmerking til funktiónsanalýsuna.
Viðvíkjandi støddini á sambýlunum, verður lagt upp til, at hvørt sambýlið skal fevna um 3 eindir við 6 búfólkum í hvørjari eind. Hetta meta vit er nakað nógv, og eru vit ikki fegin um, at bygdar verða ov stór sambýlir, heldur eigur ein at hyggja eftir møguleikanum at gera fleiri smærri eindir.
Vinarliga v/ MBF
Ása Olsen, aðalskrivari


text:
Nýtt skeið í Bioetikki
Fyrst í februar byrjar nýtt skeið í bioetikki á Søgu- og samfelagsdeildini. Jógvan D. Hansen undirvísir á skeiðnum, sum er á bachelorstigi og telur 10 ECTS. Stakgreinalesandi kunnu eisini takað skeiðið.
Menningin innan biotøkni og biovísindi gongur skjótt í hesum árum. Hettar letur upp fyri stórum møguleikum innan heilsuvísindi og tøkniliga menning, ið hava týdning fyri einstaklingin og samfelagið sum heild. Men samstundis reisir menningin fleiri grundleggjandi etiskar spurningar, sum vit ikki koma uttan um at fyrihalda okkum til. Bioetikkur viðger eina røð av hesum spurningum. Sum dømi kunnu nevnast ílegugransking, genterapi, kynsbótartøkni v.m.
Bioetikkur umskarast eisini við medisinskan etikk. Her eru tað spurningar so sum fosturdiagnostikkur, heiladeyðskriteriið, organflutningur, eftirgjørdur gitnaður, virkin deyðshjálp v.m.
Skeiðið miðar ímóti at lýsa, hvussu hesir spurningar verða viðgjørdir frá einum moralfilosofiskum sjónarmiði. Í hesum høpi verður eisini lýst, hvat etisk argumentatión er, og hvørjum fortreytum hon hvílir á, og hvussu etisk argumentatión kann nýtast til at viðgera bioetiskar spurningar.
Endamálið við skeiðnum er at gera tann lesandi tilvitaðan um etiskar spurningar í samband við biotøkni og biovísindi, og hvussu hesir spurningar verða viðgjørdir útifrá einum moralfilosofiskum sjónarmiði.
Skeiðið byrjar 3. februar, og endar 18. mai. Undirvíst verður mikudagar kl. 13-15.
Sí skeiðslýsing her
Sí tímatalvu her
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Spf. Nudlavirkið er lýsingarstova og samskiftisvirki, ið húsast í Smæruni í Havn. Virkið varð stovnað av, Niels Una Dam í november 2013. Tað sum byrjaði sum eitt ráðgevingarvirki, er við tíðini vaksið til at vera ein samskiftisfyritøka, ið veitir størri og minni loysnir til stórar sum minni fyritøkur.
Niels Uni Dam er í dag stjóri og ráðgevi.Í dag eru Niels Uni Dam, Katrin Jacobsen, Rannvá Lützen, Ann Tordis Kelduberg Hellisdal, Simona Weihe, Durita Christophersen og Jonas Feldfoss Rossum í føstum starvi, meðan Poul Clementsen, Janus Kampmann, Ditte Mathilda Joensen, Niels Mellemgaard, Helgi Petersen og Henning Nicodemussen eru rættiliga støðugt knýtt at Nudlavirkinum.
Nudlavirkið veitir samskiftisloysnir av alskyns slag. Herundir fjølmiðlaráðgeving, PR, politiska samskiftisráðgeving og online ráðgeving. Innan dekoarbeiði og skelting, hevur Nudlavirkið drúgvar royndir, eins og innan alskyns prentuppgávur.
Við nýggjari tøkni koma nýggjar avbjóðingar og sosialu miðlarnir eru tí vorðnir eitt fokusøki, og eitt øki, ið Nudlavirkið veitir ráðgeving innan. PR ráðgeving til fyritøkur, politikarar og áhugafeløg er eitt greitt kjarnuøki, har vit hava drúgvar royndir, ikki minst innan kreppustøður.
Nudlavirkið veitir eisini tekstarbeiði til eina langa røð av fyritøkum, feløgum og persónum.
Við 15 ára royndum, kann Niels Uni breggja sær av at hava verið við til at gera einar 170 føroyskar heimasíðir, hann hevur leverað heimasíðir og e-handlar til tey minstu áhugafeløgini og til stórar miðlar, ella konsernir.
Nudlavirkið hevur samband við veitarar í Føroyum og uttanlands, og kann tí veita tær samskiftisloysnir, ið tú hevur tørv á. Eitt nú tá tað snýr seg um prent og skelting av ymsum slag.
Nudlavirkið húsast í kontórfelagsskapinum Smæruni, saman við øðrum fyritøkum og feløgum.
Okkara drúgvu royndir og okkara góða samstarv við veitarar á øllum økjum, gera, at Nudlavirkið er tann gløgga loysnin, tá tú hevur eina samskiftisavbjóðing.
Nudlavirkið
J.H. Schrøtersgøta 7
nud@nudlavirkid.fo
FO – 100 Tórshavn
V-tal 622575
Konto 6460-3993355
Niels Uni Dam
nud@nudlavirkid.fo
Tlf. +298 76 10 10
Katrin Jacobsen
kj@nudlavirkid.fo
Tlf.+298 51 23 00
Ann Tordis Kelduberg Hellisdal
(í barnsburðarfarloyvi)
ath@nudlavirkid.fo
Tlf.+298 25 26 26
Rannvá Lützen
rl@nudlavirkid.fo
Tlf. +298 22 72 71
Simona Weihe
sw@nudlavirkid.fo
Jonas Feldfoss Rossum
jfr@nudlavirkid.fo
Tlf.+298 76 10 15
Durita Christophersen
dcj@nudlavirkid.fo
Poul Clementsen
pc@nudlavirkid.fo
Bókhaldið
bokhald@nudlavirkid.fo
Tlf. +298 25 26 26


text:
Orð og lag: Lela Long
Týtt: Flóvin Tyril
Upprunaheiti: Jesus is the sweetest name I know
1. Tað eru nøvn, mær verið hava kær,
men einki, sum so dýrt er vorðið mær,
mínum hjarta kært,
søtt og dýrabart –
sum undurfulla navnið Jesus.
Niðurlag: Jesus er tað navn, mær kærast er,
ongum øðrum líkt,
yndisligt og ríkt.
Tí elski eg tað navn, av øllum ber,
áh, Jesus er tað navn, mær kærast er.
2. Ei finst í Himli ella foldum á
slíkt navn, vert allan heiður, dýrd at fá,
lov og prís hvønn dag,
hjartans takkarlag,
sum hetta dýra navnið, Jesus.
3. Og skjótt ein dag eg klárt skal síggja hann
og takka, at hans náði stór meg vann,
at hann loysti meg
við at ofra seg,
hin signaði Guds Sonur, Jesus.


text:
Steinurin niðri í Toftum
“Eftir at tú hevur skrivað um bakkan við Borðoyarvík, eri eg farin at grópa í gomlum minnum, um nakar hevur sagt mær nakað.” - Tað segði Ovi Frederiksen ein dagin vit prátaðu tvørtur um garðin okkara millum her á Hædd. Eg bað tí Ova um eitt prát til Norðlýsið og niðanfyri er tað eg fekk burturúr.
-Sum smádrongur minnist eg at vit spældu í haganum ella við Borðoyarvík, kanska viðhvørt á plenuni, men har var ofta upptikið. Borðoyarvík var eitt paradís hjá børnunum. Har var nógv at finna og nógvir møguleikar fyri ymiskum vit børn elskaðu at fáast við.
Hildu til undir bakkatromuni
Í góðveðri, sum vit hava verið vælsignaði við nú um dagarnar, hildu vit smádreingir nógv til undir bakkatromuni. Bakkan hildu vit vera ógvuliga høgan, at hann broytist og tað eftir mínum tykki skjótt, tað kom okkum sjálvandi ikki til hugs tá.
Eg hoyrdi til uppsaladreingir, sjálvt um eg av ætt eri gerðamaður. Okkara øki var tí frá Flesjum og út í Skriðustíggj. Skriðustíggjur er á leið har sunnasti parturin av bátahylnum á Borðoyarvík er í dag.
Svørðurin hongur út av bakkanum
Alt hetta økið niðanfyri bakkan er grót og hella. Hinvegin fari eg eystur um Flesjar, so er har meira sandur og hella og slættari øki.
EG havi sæð hvussu skjótt bakkin broytist. Eftir eitt illveður á vetri, hongur svørðurin sum ein yvirvørr út av bakkanum. Vindurin tók síðani bøkkarnar og skræddi teir av niður í fjøruna.
Hendan søgan, um steinin Niðri í Toftum kom mær til hugs eftir at hava lisið grein tína.
Áttu ein teig Niðri á Toftum
Vit áttu ein teig, Niðri á Toftum. Hetta er ein lítil teigur, eitt sindur høgur og fittliga breiður. Hann røkkur oman á bakkatromina.
Hendan havi eg sligið til hendan dag. Hetta stykkið hava vit so røkt í nógv Harrans ár, tó ikki í nøkur ár, tá ið pápabeiggi mín, Hans Jacob Frederiksen eigur stykkið.
Ovi keypir stykkið
Á eldri árum, fer Hans Jákup niður til Danmarkar at búgva, og stutt eftir spyr hann meg, um eg ikki vil keypa jørðina hjá sær. Eg keypi, og fór sum áður at sláa hetta stykkið á hvørjum heystið.
Nøkur ár seinni kemur pápabeiggi upp til Føroyar at vitja eitt summarið. Hetta er júst í hoyna og ein dagin eg eri farin oman í Toftir at sláa stykkið, kemur hann at forvitnast at gomlu ogn síni.
Hvar er steinurin
Hann spyr beinan vegin: “Hvar er steinurin?” - “Hann liggur í fjøruni”, sigið eg.
Nú fer hann at siga frá at tá ið hann var smádrongur og pápi hansara átti stykkið, so var hann og slerdi og tá lá steinurin so mikið frá bakkanum, at hann fekk sligið ein sveip niðanfyri steinin
Fór útav bakkanum
Tá eg so hevði keypt jørðina, Sigur Ovi, tá var steinurin komin heilt oman at bakkanum, og fá ár seinni rullaði hann útav og oman í sjóvarmálan.
So skjótt máast burturav bakkanum Niðri á Toftum. Hetta stykkið hjá okkum er helst stytt einar tríggjar - fýra metrar eftir bert 100 árum.
Helst gongur enn skjótari við Mækjuvík og Hellisenda, sigur Ovi Frederiksen at enda.


text:
Tjóðarbygging • Frá- og tilflyting • Útlendingapolitikkur • Javnstøðupolitikkur • Javnstøða og rættindi hjá minnilutum • Fjølmiðlapolitikkur • Ungdómspolitikkur
Í stevnu floksins verður sagt í síðsta broti: “Tað verður at fara undir dyggiligt endurreisingarstarv og uppbyggingarstarv á øllum økjum samfelagsins, so at fólkið alt, sum her veksur upp, fær líkindi at liva við sømd í føðilandi sínum.” Og hetta er áhaldandi málið í tjóðveldispolitikki.
Tjóðarbygging
Politikkur floksins hevur sum mál at verja samleika, mál og mentan, ið ættarlið hava bygt upp, meðan vit samstundis virka fyri menning og integrasjón tjóðini til gagns.
Søga okkara er týðandi táttur av samleika fólksins. Tí er umráðandi at tryggja dygdargóða undirvísing um stríðið fyri egnum máli og rættindum sum tjóð og eisini týdningin av at taka ábyrgd fyri egnum viðurskiftum og altjóða ábyrgd í einum sínámillum treytaðum heimi.
Okkara politikkur er tí at tryggja fólkaræðinum bestu treytir og øllum borgarum javnsett rættindi og lívstreytir.
Tjóðveldi vil
- Bøta um livikorini og møguleikarnar hja fólki at velja Føroyar at virka, skapa og liva í.
- Skapa tað rúmliga samfelagið.
- Tryggja pressufrælsi, talufrælsi og andsfrælsi.
- Verja og styrkja mál, mentan og søgu í skúla og samfelagnum annars.
- Verja og tryggja minnilutum rættindi.
- Tryggja teim ungu eina rødd og stimbra ungdómin at fáa áhuga fyri og vera virkin í politikki og samfelagskjaki.
- Tryggja fólkaræði, og at fólkið sjálvt hevur størst møguliga ávirkan á gerandisdagin, egið lív og lívshátt.
Frá- og tilflyting
At seta ferð á fólkavøksturin er eitt aðalmál floksins. Flokkurin vil í øllum virki miða ímóti at skapa tað rúmsátta samfelagið, har fjølbroytni og ymisleiki eru ein styrki, har skapanarevni hava frítt rásarúm. Tað dregur fólk at landinum.
Fyri at menna vælferðarsamfelagið er neyðugt av heilum huga at taka á seg avbjóðingina at rætta skeiklaðu fólkasamansetingina. Yngri og lærd fólk og serstakliga kvinnur skulu í nógv meira enn nú eggjast til at koma heimaftur.
Virkast skal eisini fyri, at tilknýtið til føroyska samfelagið verður verandi sterkt hjá føroyingum, sum lesa og virka uttanlands.
Hetta krevur, at okkara tilfeingi verður umsitið rætt og burðardygt, so tað kastar meira av sær til samfelagið. Harumframt er eitt høvuðsmál at skapa eitt væl útbygt útbúgvingarkervi og lestrarumhvørvi, sum saman við gransking og nýmenning eru grundarlag undir einari meira fjøltáttaðari vinnu, ið kann skapa munandi fleiri arbeiðspláss.
Tjóðveldi vil
- Áseta mál fyri fólkavøkstri og leggja ítøkiliga strategi til at røkka málinum. Hetta fevnir um ein miðvísan vinnupolitikk við atliti at vitanarvinnum og vitanartungum arbeiðsplássum í okkara høvuðsvinnum.
- Gera munandi íløgur í fjølbroyttari og betri útbúgvingartilboð umframt lestrarumhvørvi og lestraríbúðir, so fleiri føroyingar útbúgva seg partvíst ella heilt í Føroyum.
- Stimbra íverksetan kring landið, eisini við serligum atliti at íverksetan fyri kvinnur.
- Fleiri bond ígjøgnum útbúgving og vinnulív verða knýtt ímillum føroyingar uttanlands og heimlandið.
- Barsilsskipanin verður betri, liðiligari og kappingarfør við grannalondini.
- Vinnu-, skatta- og avgjaldspolitikkur verða nýtt sum amboð at fáa prísstøðið í samfelagnum niður.
- Miðvís átøk verða sett í verk at gera tað bíligari at ferðast.
- Útbúgvin skulu hava møguleika at koma upp í ALS eftir loknan lestur, meðan tey leita sær arbeiði í Føroyum.
- Arbeiðið hjá Javnstøðunevndini skal styrkjast, so hon miðvíst fær greinað orsøkirnar og avleiðingarnar av kvinnutrotinum í Føroyum og mælt til ítøkiligar loysnir.
Útlendingapolitikkur
Vit vilja seta í verk ein integrasjónspolitikk, ið tryggjar, at allir herbúgvandi útlendingar fáa møguleika at falla til og nýta sínar førleikar. Integrasjón av útlendingum í føroyska samfelagnum setir okkum krøv, men mennir okkum eisini sum samfelag. Føroyska málið er lykilin til fulla luttøku í samfelagnum, tí hevur tað alstóran týdning at læra málið.
Føroyar skulu taka sín lut í altjóða ábyrgdini fyri teimum, sum tørva friðskjól og vernd í øðrum landi.
Tjóðveldi vil
- Taka útlendingamál á føroyskar hendur og seta í verk miðvísan integrasjónspolitikk.
- Skipað verður fyri móttøkutænastu, sum skal kunna og vegleiða um rættindir og skyldur.
- Tilflytarar skulu fáa veruliga frálæru í máli, mentan og samfelagsviðurskiftum.
- Tilflytarar fáa tilboð um tillaging av útbúgving og dagføring av fakligum førleikum.
- Børn hjá tilflytarum fáa tilboð um barnaansing.
- Tryggjað javnsett arbeiðs- og lønarviðurskifti og rættartrygd fyri allar borgarar.
- Vit í Føroyum taka okkara kvotu av flóttafólki.
Javnstøðupolitikkur
Hóast batar er stríðið fyri javnstøðu millum kvinnur og menn minni enn so av. Í 2014 eru 20 ár síðan javnstøðulógin kom, men enn verður hon ikki fylgd til fulnar, og samfelagsligir ójavnar millum kynini eru eyðsýndir.
Kvinnur eru ikki eins væl umboðaðar í politisku og vinnuligu leiðslu landsins. Staðfest er, at umleið 2,9% av muninum, ið er á lønini hjá kvinnum og monnum fyri sama arbeiði, bara er grundaður á kynsmun. Kvinnur hava yvirhøvur lægri størv, lægri útbúgving og minni arbeiðstíð enn menn. Stórur partur av kvinnum hoyra til láglønarbólkin. Tað almenna er størsti arbeiðsgevari hjá kvinnum, har stórur meiriluti av kvinnum er í starvi innan heilsu, røkt, skúla, dagstovnar og sernámsøkið.
Hóast talið á kvinnum á arbeiðsmarknaðinum er methøgt í Føroyum, arbeiða 60% av øllum kvinnum niðursetta tíð. Talan kann vera um tilvitað val, men umleið 20% av kvinnunum halda, at tær fáa ov fáar arbeiðstímar.
Prógvað er ferð eftir ferð, at stakir uppihaldarar eru tann bólkur, ið hevur torførast við at liva eitt sømiligt lív í Føroyum, og teir eru í stórum fátækraváða. Stórur meiriluti av støku uppihaldarunum er kvinnur, og hesar eru í vanda fyri at flyta av landinum ella ikki at flyta heim eftir loknan lestur ella arbeiði uttanlands.
Samstundis eru aðrar avbjóðingar í javnstøðumálum. Hagtøl í Føroyum og londunum kring okkum vísa, at færri menn taka hægri útbúgvingar og útbúgvingar sum lærarar, námsfrøðingar og innan røktar- og trivnaðarøkið. Og rætturin hjá børnum til bæði foreldur verður ikki munagott tryggjaður í familjurættarmálum.
Tjóðveldi vil
- Javnstøðulógin skal haldast fult út.
- Javnstøðulógin skal víðkast til eisini at umfata almenn partafeløg.
- Politiskir flokkar eiga at hava greiðan javnstøðupolitikk og eggjast til ásetingar um javnstøðu í uppstilling í bygda- og løgtingsvalum umframt javna umboðan í landsstýrinum.
- Tað almenna skal taka ábyrgd á seg sum størsti arbeiðsgevari hjá kvinnum og tryggja somu løn sum menn fyri sama arbeiði.
- Tað almenna skal tryggja rættin at arbeiða fulla tíð, og at størv verða lýst sum fulltíðarstørv, meðan undantakið er niðursett tíð.
- Hægri barnastuðul skal veitast til stakar uppihaldarar.
- Møguleikar skulu útvegast fyri bíligum bústaðum til stakar uppihaldarar og fólk við lágari inntøku
- Tænasturnar til foreldur at børnum við breki ella serligum tørvi skulu munandi betrast og samskipast.
- Átøk skulu gerast til tess at fáa menn at velja hægri útbúgving og útbúgvingar innan fakøki, har trot er á monnum.
- Bæði foreldur skulu eiga rætt og møguleika til barnsburðarfarloyvi.
- Tryggja børnum rætt til bæði foreldur og javnseta rættin hjá pápum og mammum til børn síni.
Javnstøða og rættindi hjá minnilutum
Javnrættur er javnvirði. Hóast einki menniskja er eins, eiga øll somu rættindi og ábyrgd í samfelagnum. Hetta uttan mun til kyn, húðarlit, átrúnað, uppruna, kærleikslív ella lívsval. Javnrættur og javnstøða tryggja samfelagnum tað sosiala og mentunarliga fjølbroytnið, ið krevst fyri alsamt at mennast. Sosialt frælsi og frælsi hjá tí einstaka skulu tí vera ein óvikandi partur av grundarlagnum undir einum sjálvstøðugum Føroyum. Minnilutabólkar eru ein sjálvsagdur partur av javnstøðupolitikki floksins.
Tjóðveldi vil, at í Føroyum verða allir minnilutabólkar og grundleggjandi mannarættindi vard. Tí má verulig orka leggjast í at skipa viðurskiftini soleiðis, at tey, sum hava serligar avbjóðingar, fáa eins góðar møguleikar at luttaka í fólkaræðinum og samfelagnum annars.
Tjóðveldi vil
- Lóggáva skal hvørki beinleiðis ella óbeinleiðis gera mismun ella kynsmun.
- Trúarfrælsi, andsfrælsi, persónligt frælsi, talufrælsi og frælsi at skipa seg í felag eru ómissandi rættindi.
- Fólk og samfelagsbólkar skulu vera vard móti ágangi, happing og hóttanum.
- Rætturin hjá samkyndum at verða borgarliga gift verður staðfestur.
- Tryggja rættin hjá kirkjuni og samkomum til sjálv at taka støðu.
- Tryggja tinglimum og umboðum floksins rættin at taka støðu og atkvøða eftir síni egnu sannføring í etiskum málum.
- Børn í barnagarði og skúla skulu læra at skilja javnvirði og frælsisrættindi.
Fjølmiðlapolitikkur
Ein sjálvstøðug og óheft pressa er ein av súlunum undir einum virknum fólkaræði. Miðlanir hava ovurhonds stóra ávirkan á samfelagið – medvit, samleika, mentan og fólkaræði okkara. Somuleiðis hava miðlarnir týðandi leiklut at varðveita og menna føroyska málið.
Ein fjølbroytt, saklig og kritisk pressa skal tryggja, at lóggevandi, útinnandi og dømandi valdið veruliga tæna fólkinum. Tí kann fjølmiðlavirksemi ikki burturav latast upp í hendurnar á marknaðarkreftunum.
Kringvarpið eigur at verða styrkt, so tað til fulnar kann røkja sínar public-service uppgávur, sum eiga at fevna um allar samfelagsbólkar. Umstøðurnar hjá privatum miðlum at virka mugu betrast. Karmarnir kring miðlarnar og fakliga støðið mugu styrkjast, og journalistútbúgving skal setast á stovn.
Opinleiki og innlit í umsiting og fyrisitingarligar avgerðir skulu vera sjálvsagdur rættur hjá pressuni og borgarunum.
Tjóðveldi vil
- Føroyska samfelagið skal byggja á opinleika og rættartrygd.
- Lógin um alment innlit verður víðkað heldur enn skerd.
- Journalistútbúgving verður stovnsett, sum tekur støði í føroyska samfelagnum, viðurskiftum og móðurmálinum.
- Kringvarpið verður ment og víðari útbygt sum óheftur meginstovnur í mál- og mentanarpolitikki og sum óheftur tíðindastovnur.
- Kringvarpsgjaldið verður tikið inn umvegis skattin.
- Miðlagrunnur verður settur á stovn, har allir miðlar kunnu søkja um pening til orðaðar miðlauppgávur og –framleiðslur.
- Umstøðurnar hjá privatum miðlum sum týðandi partur í fólkaræðinum verða styrktir.
Ungdómspolitikkur
Komandi ættarlið eru grundarlag undir tjóðini komandi, og ungdómur okkara skal hava ávirkan, ábyrgd og javnbjóðis møguleikar í samfelagnum.
Tjóðveldi hevur sum ungdómspolitiskan málsetning: Øllum ungum skal tryggjast møguleikin fyri innihaldsríkum ungdómi, ið ger tey før fyri at liva eina sjálvstøðuga og innihaldsríka tilveru við virknari luttøku í samfelagslívinum.
Hesin málsetningur skal m.a. røkkast við hes-um amboðum og átøkum:
Ávirkan og ábyrgd
Einans við at kunna taka ábyrgd og gera sær praktiskar royndir í veruliga lívinum læra tey ungu at samráðast og taka avgerðir í einum samfelag, har ið rúm skal vera fyri ymiskum hugsjónum og meiningum. Skulu tey ungu virðismeta fólkaræðisligu virðini, mugu tey eisini hava veruliga ávirkan á teirra umhvørvi. Tey skulu hava ávirkan á skúlagongd, arbeiðstreytir, frítíð og framtíðarmøguleikar sínar.
Tjóðveldi vil
- Valaldurin verður lækkaður niður í 16 ár.
- Ung fáa størri ávirkan á útbúgvingarstovnarnar.
- Ungdómsting verður sett á stovn, har politisku ungmannafeløgini stilla upp og viðgera samfelagsmál eins og í Løgtinginum.
- Kommunal ungdómsráð verða sett á stovn í kommunum kring landið.
- Kunngerð ella løgtingslóg verður smíðað, ið ásetir kravda ungdómsumboðan í almennum ráðum og nevndum, ið viðgera mál, ið viðkoma ungum, og mannagongdir fyri vali av ungu umboðunum.
- Kravd undirvísing verður í fólkaræði/samfelagsfrøði í fólkaskúlanum.
Útbúgving og lestrarumhvørvi
Føroyar skulu áhaldandi verða kappingarførar í dystinum við grannalond okkara um ungu høvdini.
Tjóðveldi vil
- Skapa fjølbroyttar og breiðar útbúgvingarmøguleikar til tey ungu í landinum.
- Leggja til rættis góðar lestrarkarmar, ið skapa trivnað millum tey ungu.
- Byggja lestraríbúðir við tilknýti til útbúgvingarstovnar.
- Skapa fjølbroytt lestrarumhvørvi við mentanar-, lista- og frítíðartilboðum.
Vinna og arbeiðsmøguleikar
Týdningarmikið er, at tey ungu hava møguleikar at gera sær arbeiðsroyndir. Fleiri megna ikki at finna fótafesti í útbúgvingarskipanini, men læru- og praktikkpláss tróta
Tjóðveldi vil
- Stuðulsskipan til nýútbúgvin, ið leita eftir arbeiði.
- Styrka samskiftið millum skúlar og vinnulívið.
- Nullhugsjón viðvíkjandi ungdómsarbeiðsloysi.
- Skapa góðar karmar fyri íverksetan millum ung.
- Tað almenna og tað privata binda seg til at taka fleiri lærlingar og seta praktikantar.
- Styrka og økja útbúgvingarútboðið í vinnurættaðum útbúgvingum.
Mentan og trivnaður
Øll ung eiga at koma nøkulunda snikkaleyst gjøgnum ungdómsárini. Summi hava tørv á eini útrættari hond fyri at finna fótafesti í tilveruni. Tjóðveldi arbeiðir fyri trivnaði millum ung og ynskir at skapa optimalar karmar fyri eina sunna og fjølbroytta ungdómstilveru.
Tjóðveldi vil
- Fjølbroytt mentanartilboð
- Rúsdrekkafrí tilboð til ung, ið ikki sleppa inn á barrir og dansistøð.
- Áhaldandi styrkja SSP-samstarvið, tvs. samstarvið millum skúla, sosialmyndugleikar og løgreglu.
- Styrka ungdómsráðgevingina.


text:
Zarepta
FO-385 Vatnsoyrar
tel. (+298) 33 21 40 / 33 31 40
fax. (+298) 33 31 41
Teldupostur: This email address is being protected from spambots. You need JavaScript enabled to view it.
Heimasíða: www.zarepta.fo
Leguhúsið Zarepta
1965
Í 1965 byrjaði Brynleif Hansen saman við øðrum verkið við barnalegum við Áir, har tær vóru hildnar í 2 ár, 1965 og 1966. Um somu tíð var farið at leita eftir øðrum hóskandi staði til legur, og opnaðist møguleikin í Vatnsoyrum, ið eru sera sera væl egnað til endamálið. Um heystið í 1965 var øki í Vatnsoyrum keypt og á sumri í 1967 var hús bygt liðugt til endamálið. Hesin bygningur er hin sunnari, ið eisini verður nevndur gamla hús.
1967
Síðan í 1967 hava legur verið í Zarepta í Vatnsoyrum uttan slit til í dag. Zarepta er síðan bygt út, bæði við bygningum og frítíðarmøguleikum.
1976
Í 1976 var norðara húsið bygt, sum vit nevna nýggja húsið. Staðið er sera væl egnað, og hava mong túsund føroysk børn og ung verið á legu hesi árini. Líka frá byrjan hevur alt arbeiði í Zarepta verið sjálvboðið og stuðlað við gávum, sum Harrin hevur lagt hvørjum einstøkum á hjarta. Dentur verður lagdur á, at hetta er Harrans verk og gjørt í áliti á Hann.
2012
Ein heildarætlan um nýbyggingar varð gjørd, og løgd fram í 2012. Í stuttum leggur heildarætlanin upp til, at svimjihøllin, vaskihúsið og útbygningurin í ovaru síðu av gamla gentuhúsinum verða niðurtikin fyri at gera pláss til ein ringveg, sum ætlanin er at gera kring allar bygningarnar.
Elsti bygningurin verður starvsfólkahús. Nýtt gentuhús við spæli/ítróttarhøll verður bygt. Nýggj svimjihøll við tveimum hyljum verður gjørd. Nýtt miðhús og nýggjur salur verður bygdur. Um leið 100 parkeringspláss verða inni á Zareptaøkinum. Miðøkið verður spælipláss burtur av við ongari bilferðslu.
Við nýggju heildarætlanini fer Zarepta ikki at rúma meira fólki, men umstøðurnar til leguluttakarar og starvsfólk verða nógv betur.
Heildarætlanin er góðkend av øllum myndugleikum. Nógv er eisini gjørt fyri at trygdin skal vera so góð sum tilber.
2013
Parkeringsøkið norðanfyri Zarepta varð gjørt. Nýggja gentuhúsið og svimjihøllin vórðu sett upp og innilokað. Ætlanin er so, við sjálvbodnari arbeiðsmegi, at fara undir at gera gentuhúsið liðug, at taka í brúk til summarlegurnar í 2014.
Navnið Zarepta .
Navnið Zarepta er tikið úr 1. Kongabók 17: 7-24 og hevur ein serligan týdning. Hungursneyð var í Ísrael og var profeturin Elias sendur av Gudi til einkjuna í Zarepta. Hon átti einki eftir og var tí í ferð við at fyrireika seinastu máltíðina til seg og einasta son sín, tá gudsmaðurin Elias kom til hennara og bað hana gera sær eina máltíð til. Men hóast hon bert hevði ein neva av mjøli eftir í krukkuni og eitt sindur av olju í krússinum, so trúði hon lyftinum frá Harranum, at mjølkrukkan ikki skuldi verða tóm, og oljan ikki verða uppi í krússinum eftir orðinum, ið Harrin hevði talað við Eliasi. Upprunaliga rúmið, har matur var goymdur í Zarepta, var nevnt Krukkan. Eitt av goymslurúmunum í Zarepta ber enn í dag hetta navn júst fyri at minna á, at tað sum hendi einkjuni í Zarepta, eisini kann henda í dag.
Endamál:
Høvuðsendamálið við barna- og ungdómslegunum er at vinna børn og ung fyri Kristus og at læra tey Orð Guds. Dentur verður eisini lagdur á at leggja støði undir ymiskar dagligar lívsmeginreglur, sum at vera ásettum reglum lýðin, at fremja siðiliga atferð og at virða náttúru-, mentanar- og tjóðskaparvirði. Eisini ynskja vit at geva børnunum og teimum ungu eina góða uppliving saman í einum tryggum umhvørvi við spæli og ymiskum frítíðarítrivi.


text:
Lag: Thomas Dennis
Týtt: Victor Danielsen
1. Kom og skoða Frelsara tín á knæ,
hans kvøl og sveitta hans,
kom og síggj hann hanga á krossins træ,
síggj hin hvassa tornakrans!
Niðurlag: Hann stillur sum lambið í deyðan fer
og gongur ta kvølfullu leið,
í tín stað sárini djúpu ber –
áh, menniskja, gloym tað ei!
2. Kom og síggj, hvat Frelsarin tola má –
alt hatur, háð og spott!
Tá teir tornakrýndan hann hyggja á,
teir háða hans kongamátt.
3. Hoyr, hvør sárt hann rópar í angist: Gud,
hví fórt tú frá mær nú?
Fyri tær at vinna ein sælan lut
hann toldi tað – hoyrir tú!
4. Hoyr, hvat orðið sigur tær: Hygg á hann,
sum heimsins syndir ber!
Og at hvør, sum trúgva vil, frelsast kann;
far, boð um hans náði ver!


text:
Orð: Ókendur
Týtt: Petur Jacob Sigvardsen
Viðmerking: Týddur úr donskum í februar 2007.
Sunnumorgun glað so vakni eg,
eftir náttarsvøvn eg reisi meg,
tí nú má eg skunda mær avstað,
kvik í sunn´dagsskúla nú í dag.
Sólin skínur bjørt har himni á,
ella regnar tað, og luft er grá;
Jesus, altíð kanst tú finna meg
glað hvønn sunnudag á tínum veg.
Kanst tú sova? Jesus rópar teg.
Kanst tú svara: Ikki tími eg?
Nei, tá Jesus kallar, skunda tær!
sanna lukku tú frá honum fær.
Jesus, tú, sum okkum tókst í favn,
har í himli nevnir tú mítt navn,
teskar mær í hjarta: Tú ert mín!
Jesus, eg vil altíð vera tín.


text:
Uppstillingin til stýrisvalið klár
Nú freistin fyri uppstilling er farin er greitt, at 4 starvsfólk og 5 lesandi eru uppstillaði til stýrisvalið 2012 fyri Fróðskaparsetur Føroya.
Fyri starvsfólk:
- Sára Joensen
- Elisabeth Holm
- Gestur Hovgaard
- Svein-Ole Mikalsen
Fyri lesandi:
- Jens Mortan Rasmussen
- Vibeke á Botni
- Bergur Arnbjarnarson Dalsgarð
- Bjørg Dam
- Birna Gaard
Í stýrið skulu veljast:
- 2 starvsfólk og afturat teimum 2 varastýrislimir, øll fyri 4 ár í senn.
- 1 lesandi og afturat hesum 1 varastýrislimur fyri 1 ár.
Valfundir er ásettir at verða soleiðis:
- fyri starvsfólki á Fróðskaparsetrinum hósdagin 29. november kl 15 á Østrøm
- fyri lesandi á Fróðskaparsetrinum týsdagin 4. desember kl 14 á Østrøm
Val til Stýrið fyri Fróðskaparsetur Føroya er ásett at verða 11. desember 2012 á Setursskrivstovuni. Harafturat verður møguleiki fyri brævatkvøðu á Setursskrivstovuni í upplatingartíð (frá kl. 9 til kl. 15) í døgunum frá mándag 3. desember til og við fríggjadag 7. desember.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Menniskja
Menniskjað (frøðiheiti: homo sapiens sapiens) hoyrir upp í súgdýrabólkin, vit nevna primatar. Aðrir primatar eru mannapur og apur, og teimum líkjast vit mest. Menniskjað er bara eitt av teimum uml. 4000 hugtakandi súgdýrasløgunum á jørðini. Upphavið at apum og menniskjuni var proconsul, ein lítil primatur, sum livdi uppi í trøunum fyri 25 m.á.s. Eftirkomarar hansara lagaðu seg eftir umstøðunum. Nakrir hildu til í tropiskum regnskógum og vórðu til apur. Aðrir lagaðu seg til lívið á víðu grasfløtunum og gingu, sum australopithecus upprættir á tveimum beinum, og fingu tí nýtt framlimirnar til annað enn bara at ganga og styðja seg við. Sum tíðin leið, vórðu teir til menniskju.


text:
Oljan í Runavík
Eftir at føroyskir politikarar í áratíggju høvdu tosað um og stríðst fyri, at føroyskir myndugleikar fingu ræðisrættin yvir tí, sum kundi goyma seg í havsins djúpu námum, hendi tað brádliga, beint fyri jól í 1992, at ein av teimum heilt tungu dreingjunum í føroyskum politikki, Atli P. Dam, táverandi løgmaður, og stjórnarleiðari Danmarkar, Poul Schlúter, skrivaðu undir eina sátt í Tinganesi, um at flyta ræðisrættin yvir møguligum kolvetni á Føroya-leiðunum úr Keypmannahavn til Tórshavnar. Hetta hendi eftir at kravið var sett fram í áravís, og eftir intensar tingingar í tíðini fram ímóti yvirtøkuni.
Ein av teimum, sum hevur fylgt gongdina frá degi eitt, er Jan Múller, journalistur. Hann hevur øll hesi árini, og fyri tað, runnið í halaferðini á hvørji einastu søgu, sum bara luktaði av olju ella gassi. Annar maður, sum var í journalistisku skýferðini, tá ræðisrætturin varð fluttur, er Tróndur Djurhuus, journalistur, sum hesi seinastu árini hevur tykist við mangt annað, og í eina tíð hevur búleikast í Spania saman við familjuni. Hesir báðir kenna betri enn tey flestu søgugongdina í hesum máli, og nú hava teir báðir allierað seg í hesum prosjektinum, at dokumentera hesa fyrstu fjórðingsøldini á kolvetnismótinum í øllum hennara fasettum. Verkliga, politiskt, mentanarliga o.s.fr.
Í kvøld løgdu teir bókina fram á Bókasavninum við Løkin. Svend Højgaard hevði vælviljaður hýst teimum á nýggja bókasavninum í oljumetropolinum, og Jan legði fyri. Hann tosaði um hvussu hendan fascinatiónin um evnið hevði tikið í hann heilt frá ungum av. Hann vaks upp úti á Landavegnum, og ein av teimum, sum ferðaðist í nýggja universitetsumhvørvinum har úti, var jarðfrøðilegendan Jóannes Rasmussen, Mús róptur. Hann var ikki hvør sum helst, og tá hann hevði hug at trilka vindin, og regnið oysti niður yvir smádreingirnar í grannalagnum, plagdi Jóannes at bjóða teimum inn í Neystið, og har leiddi hann teir inn í hendan fyri tey flestu ókenda heimin. Sum blaðstjóri á Sosialinum og nú stjórnari av Oljuportalinum, hevur Jan áhaldandi sitið á fyrstu parkett, og ongin í Føroyum er betri skikkaður at dokumentera hesa søguna enn hann. Tróndur er ímillum teir alra bestu jornalistarnar Føroyar hava átt, tí var hetta ein skilagóð samanrenning, at teir báðir kastaðu pjøkarnar saman, nú søgan skuldi skrivast. Tróndur hevði eina ómetaliga góða og greiða framløgu um gongdina á søgunnar slóð, og harvið um tað sum skrivað er um í bókini.
Í grundini er hetta ein trivaligur partur av føroyskari vinnusøgu hesi seinastu 25 árini, og bara við at blaða ígjøgnum hesar gott og væl 5 hundrað síðurnar, spekkaðar við frálíkum myndum og hópin av tekningum, serliga eftir keiputeknaran ÓlaP., ber til at siga, at hetta er ein bók, sum allir føroyingar eiga at ogna sær og lesa. Nógv av vinnusøgu føroyinga er kámað burtur, alt ov lítið er skrivað og dokumenterað, í hesum førinum varð tó ørðvísi, hepni var við okkum, at vit áttu tveir so eldhugaðar menn, sum í røttum tíma settu seg niður at siga søguna, sum onkursvegna heldur fram, hóast vit ikki enn hava funnið kolvetni í rakstrarverdugum nøgdum á Føroya-leiðunum.
Frágreiðing frá portofrunavik.fo


text:
Nýggjur leiðari settur á Vinnuframa
Vinnuframi hevur sett Matheu Hilduberg sum leiðara í Vinnuframa. Mathea hevur fleiri útbúgvingar, m.a. Cand. Merc. í Kommunikatión. Hon hevur drúgvar royndir sum leiðari, ráðgevi og undirvísari innan búskap, marknaðarføring, strategi, vinnulívsmenning og hevur sitið í hópin av nevndum innan bæði tað almenna og privata. Mathea byrjar í starvinum 1. septembur
SEINASTU TÍÐINDI
Creative Business Cup 2018
Nú sleppa føroyskir íverksetarar aftur at royna seg. Hósdagin 23. august verður nýggja Kongshøll…
Leiðari til Vinnuframa
Starvið
Vinnuframi søkir leiðara at arbeiða fulla tíð, ið m.a. skal standa fyri virkseminum o…
Almennur fundur um hópfígging (Crowdfunding)
Hópfígging er ein skjótt vaksandi fíggingarháttur hjá íverksetarum kring allan heim, men enn er h…


text:
Mona Breckmann
04.12.2017 - 11:10
Hey, mínir vinir. Vit eru farin inn í adventina, og so nærkast høgtíðin yvir allar, ið lyftir okkum tvørtur um ársins annars myrkastu tíð.
“Vandi er í hvørjari vælferð,” og eisini “jól og glaðir dagar” seta síni krøv til okkara, kvinnur og menn, ung og gomul, løtt og tung.
Víst skulu vit njóta jól og nýggjár.
Men... hvussu sleppa vit frægast undan at iðra okkum í januar og februar, tí vektin leyp upp, og kondiin datt niður um jólini?
Her eru nøkur ráð:
1. Muta ímóti freistingum upp undir jól
Hald teg til 3 máltíðir um dagin. Byrja dagin við treystum morgunmati, miðmála (lunch) við grønum ella breyði við góðum viðskera, síðan døgurða/nátturða við góðum grønmeti. Tær freistingarnar, sum koma ímillum hesar máltíðir, kunnu minkast, um tú ert mett frá høvuðsmáltíðum og hevur fyrireikað millummálarnar
2. Fyrireika millummálarnar
Hevur tú skyr, mandarinur, nøtur, aðra frukt, rugbreyð o.s.fr. inni ella í taskuni, har tú fert, er lættari at halda teg frá øðrum óneyðugum áti í tørvloysi.
3. Drekk vatn
Vatn er altíð gott at drekka. Tað sigst, at vit í miðal skulu helst drekka millum 2 - 3 litrar av vatni um dagin. Hetta ger, at vit føla okkum mett longur og hava meira yvirskot ígjøgnum dagin. Drekka vit ov lítið vatn, kennist tað, sum vit eru svong, hóast vit júst hava etið. Drekk heldur eitt stórt glas av vatni enn at eta óneyðuga.
4. Gloym ikki at røra teg millum jólanna
Jólini vara ofta í 14 dagar. Dagurin er stuttur og náttin long. Ofta viðrar illa á hávetri. Og tó... Flestu vetrardagar hava ein glotta.
Klæð teg eftir veðrinum og brúka ta lagaligu løtuna til ein gongutúr. Venjingarstøðirnar eru eisini opnar gerandisdagar.
Tað snýr seg ikki altíð um, hvussu nógv vit eta, men meira um hvat tað er, vit eta. Eta vit alt søtmetið, tað hvíta og lætta mjølið, ístaðin fyri reint kjøt, tað grøna og góðskuríka, fara vit skjótari fram.
Tá alt hetta er sagt, ræður um at minnast, at tað er í lagi at hugna sær á jólum. Hava vit javnvág gerandisdagarnar, gongur alt uttan iva sum eftir ánni.
Góða eydnu.
Vit hoyrast næsta mánadag.


text:
Vit, reiðaríið hjá Nýborg TG 773, takka fyri tað megnararbeiði sum tyrlumanningin framdi í samband við hjálp at fáa mann av Nýborg til Landssjúkrahúsið. At fara út í bjargingararbeiði í slíkum veðri, krevur tey bestu av teimum bestu til at fremja slíkar uppgávur, og tað takka vit hjartaliga fyri.
Samstundis takkar reiðaríið, serliga manningini á Nýborg, MRCC, Eysturbúgvanum, Vesturbúgvanum, Vædderen og Brimli fyri tann stóra arbeiðslut, sum tit høvdu hvør í sær at hjálpa.
Hvat er ikki gott við eini hjálpandi hond í neyðini, hetta hava tit víst í verki, Orðatøkini 3,27 siga: Sýt ikki teimum hjálp, sum hava hana fyri neyðini – so satt sum tú ert mentur at lata hana!
Hetta hava tit sanniliga víst.
Heilsanir við stórari virðing.
Reiðaríið hjá Nýborg
Pf. Ocean Group Faroes Ltd.
Oyrarvegur 6
900 Vágur


text:
Standmyndin, sum stendur í rundkoyringini við Borðoyarvík, bleiv avdúkað 19. august 2010 á Sjómannadegnum.
Hóast standmyndin at byrja við bert hevði eitt fyribilsloyvi, blivu klaksvíkingar so glaðir fyri húkin, at teir løgdu alla orku í, at húkurin bleiv standandi har, ið hann stóð - nevniliga í rundkoyringini, sum er innkoyringin til Klaksvíkar og Norðoyggjar.
Jacob Oluf á Lakjuni og Anfinn Isaksen hava meistarliga greitt húkin úr hondum.
"Húkurin" er 5,6 metrar høgur.
Plakatin fæst í ymsum litum og trimum støddum: A4, A3 og A2


text:
Nú er júst rætta tíðin til at gera urtagarðin kláran til summari og seta niður blómur, plantur, runnar og trø. - Kemur tú til Skála leygardagin, so er hópin av møguleikum at ogna sær blómur og plantur til summari.
Skála Ítróttarfelag skipar aftur í ár fyri stórum blómumarknaði í Ítróttarhøllini á Skála. Tiltakið verður leygardagin 21. Mai. Marknaðurin letur upp klokkan 10 og heldur á líka til klokkan 18, ella so leingi sum plantur eru eftir at selja.
Hetta er sætta árið á rað, at Skála Ítróttarfelag skipar fyri hesum tiltakinum. Undanfarin ár hevur verið sera góð undirtøka fyri tiltakinum og hava tey í Skála Ítróttarfelag góðar vónir fyri tiltakinum leygardagin. Í ár hevur Skála Ítróttarfelag keypt yvir 3000 plantur. Talan er um nógv ymisk sløg av plantum, runnum, trøum og summarblómum - í øllum hugsandi litum og skapum.
Umframt hetta, verður eisini møguligt at ogna sær ymiskt annað til urtagarðin so sum mold, pottar og havamøblar.
Tiltakið er í samband við bygdastevnuna, sum verður leygardagin á Skála, og tað verða nógv tiltøk, bæði í høllini og á økinum uttanfyri.
Nógv verður gjørt burtur úr fyri at pynta og hugna um í høllini. Dømi um hetta sæst á hesari myndini, sum er tikin á marknaðinum í 2008.
Skála Ítróttarfelag vónar, at fólk taka væl undir við tiltakinum og koma niðan í Ítróttarhøllina leygardagin til at finna sær íblástur til summari og til at njóta hugnaliga umhvørvið har uppi.


text:
hósdagur, 22. mars 2007 21.47 - Innland
Tað skal vera eitt privat felag, sum fer at gera undirsjóvartunnil millum Havnina og Eysturoynna. Tað fær landsstýrismaðurin í samferðslumálum, Bjarni Djurholm, at vita frá samgonguflokkunum, tá uppskotið til samtyktar um at fyrireika fasta sambandið millum Skálafjørðin og Suðurstreymoy kemur til viðgerðar í morgin.
Samgonguflokkarnir eru samdir innanhýsis um, at tað skal vera eitt privat felag sum stendur fyri verkætlanini at byggja Skálafjarðartunnil. Talan er um Føroya stórstu verkætlan nakrantíð, samlaði kostnaðurin er mettur at liggja um eina milliard krónur.
Í løtuni hevur bert partafelagið Skálafjarðartunnilin søkt um konsessión, men onnur hava eisini víst verkætlanini áhuga, og vilja hava, at konsessiónin verður boðin út. Bjarni Djurholm metir kortini, at av tí partafelagið Skálafjarðartunnilin er komið so mikið langt ávegis við sínum fyrireikingum, so ber ikki til at fara í realitetssamráðingar við onnur feløg.


text:
Orðataks-kapping
Skúlin fer at hava eina kapping í, hvussu røsk tit eru at kenna og greiða frá, hvat ymisk orðatøk merkja.
Mannagongdin verður tann, at eitt nýtt orðatak kemur á talvuna hvørja ella aðruhvørja viku. Tit lesa og skriva eina lítla frágreiðing um, hvat tað merkir. Síðani skriva tit navn og flokk á seðilin og leggja hann í bláblomstruta kassan.
Lutakast verður millum tey røttu svarini, og vinnarin fær ein vinning.
Orðatakið hesa vikuna: eingin veit á morgni at siga, hvar hann á kvøldið gistir.


text: Den Nordsjællandske Kystlivredningstjeneste er nú farin undir at bjóða grundleggjandi svimjifrálæru á strondini, av tí at fleiri og fleiri ikki duga at svimja. Drukning er næststørsta orsøk til at danir doyggja av vanlukku, sambært lívbjargarunum ofta bara tí at fólk verða kløkk av at fáa eina aldu í høvdið ella vatn í munnin, og so fara í panikk. »Vi ved, at det går ned ad bakke med danskernes svømmefærdigheder, for flere svømmehaller lukker, og der skæres ned på skolesvømningen. Når vi lever i et land med så meget kyst, er det mig en gåde, at der ikke er flere tilbud om vandtilvænning.«, sigur kystlivredningschef Erik Bech. Les metroxpress.dk


text:
Suleiman mikli
Suleiman 1. (samtidigt á turkiskum: سليمان Sulaymān, á nýtíðar turkiskum: Süleyman, men oftast nevndur Kanuni Sultan Süleyman) (føddur 6. november 1494 (1495) í Trabzon – fall í bardaga 5. ella 6. september 1566 við Szigetvár í Ungarn). Suleiman var tann tíggjundi og longsstýrandi sultanur í tí Osmanska ríkinum (frá 1520 til 1566). Hann er kendur í Vesturheiminum sum Suleiman tann Herligi og í Miðeystri sum Lóggevarin, Kanuni; arábiskt: القانونى, al‐Qānūnī orsakað av hansara fullkomiligu endurskapan av tí osmannsiku rættarskipanini. Fyrst og fremst innanfyri fíggjar-, skatta- og jørðlóggeving og grundað á verandi siðvenjurætt og við tí í máli á fylla holini í avgerðum hjá Sharia. Undir hansara leiðslu byrjaði stórheitstíðin hjá tí Osmanska ríkinum og tað gjørdist eitt heimsveldi. Suleiman varð roknaður sum ein av teimum fremstu valdsharrunum í Evropa í 16. øld, eins og Karl V, týsk-rómverskur keisari, Frans I av Frankaríki, Henrik VIII av Onglandi og Sigismund II av Póllandi.
Sjeyára gamal lærdi Suleiman longu vísund, søgu, bókmentir, gudfrøði og hernaðarligan taktikk.
.
Sum herskari yvir Konstantinopel (tað núverandi Istanbul) sá hann seg sjálvan sum tann rætti til at taka yvir eftir teimum rómversku keisarunum.
Undir stjórnartíðini hjá Suleiman 1. víðkaðist osmannisk lóg til tað størstu geografisku útbreiðsluna.


text:
Ingi Samuelsen
07.12.2017 - 06:44
Enn hevur løgreglan ikki havt eykaarbeiði orsaka av ringa veðrinum, sum herjar um okkara leiðir í løtuni. Tað tykist sum stormurin ikki rættiliga hevur rakt Føroyar av álvara enn.
Løgreglan hevði í morgun nakað fyri klokkan hálvgun sjey onga fráboðan um vind fingið. Einasta, ið varð skrivað í samdøgursfrágreiðingina var ein fráboðan um at ein av hæddarbummunum í Kollafjarðartunnlinum hekk skeivur, møguliga er hetta hent orsaka av vindi.
Veðurstovurnar hjá Landsverki boða annars frá nógvum vindi nú. Um Gjáarskarð er upp í 51 metrar um sekundið í hvirlunum, á Norðradalsskarði upp í 47 og á Heltnini upp í 46 metrar um sekundið – eisini er hált.
Strandferðslan boðaði long í gjárkvøldið frá, at Smyril ikki sigldi fyrsta túrin av Krambatanga í morgun og so eru eisini flestu av bygdaleiðunum avlýstar. Hetta er galdandi fyri leiðirnar 100, 101, 300, 410, 200, 400, 401, 440, 442, 481, 485, 500, 504, 700 og 701.
Sambært norsku Yr-veðurstovuni skal norðanvindurin við avfalli vaksa fyrrapartin fram til klokkan 10-11 fyri síðan at minka spakuliga aftur.


text:
Grindin í Funningsfirði verður býtt í drápspartar og heimapartar og verður tað Skála og nakrar av smærru bygdunum í Runavíkar kommunu, ið fáa heimapart hesaferð:
• Elduvík, Funningsfjørður og Funningur - verður skorið upp á bryggjuni í Funningsfirði
• Skála og Skálafjørður - verður skorið upp á bryggjuni á Skála
• Oyndarfjørður - verður skorið upp á bryggjuni í Oyndarfirði
• Rituvík - verður skrorið upp á lendingini í Rituvík
• Æðuvík - verður skorið upp á lendingini í Æðuvík
Heitt verður á fólk um at koma at skera upp kl. 9.00.
Heimapartar kunnu heintast í Í Æðuvík, Rituvík og Oyndarfirði kl. 13
í Funningsfirði kl. 16
og á Skála kl. 18


text:
Tag Archives: Pedagog
Net-pedagogútbúgvingin byrjað
Kunning til merit-pedagoglesandi í PNF16-65 flokkinum
Niðanfyri er kunning um bøkur og annað til tey lesandi á merit-pedagogholdinum PNF16-69, ið byrjar hin 4. februar 2016 á Fjarlestrardeplinum í Vági. Intro við Søren Krogh Hansen er hósdagin 4. februar kl. 12-15 og fríggjadagin 5. februar kl. 12-16. Undirvísingin er frá 5. februar til 6. februar 2016.
Skrá og kunning til net-pedagogflokkin 2016 (dagført)
Her er kunning frá Pedagogskúlanum í Hillerød um byrjanina av útbúgvingini, ið verður frá 4. februar til 6. februar 2016 á Fjarlestrardeplinum á Vágsvegi 22 suðuri í Vági. Intro 4. feb. og 5. feb., undirvísingin byrjar 5. februar beint eftir at intro er liðugt kl. 16 og varðir til kl. 19.15.
Rammeplan indkald Forår 2016 – suderø
Teksturin niðanfyri og í pdf-fílunum er frá UCC-pdagogskúlanum og er á donskum:
Umsóknarfreistin til pedagogútbúgvingina er 29. okt. og til Merit-útbúgvingina 1. nov.
Umsóknarfreistirnar til pedagogútbúgvingarnar á Fjarlestrardeplinum eru í dag, 29. okt. (áðrenn midnátt)., og sunnudag 1. nov. (áðrenn midnátt).
Stórur áhugi fyri pedagogútbúgvingini
Stórur áhugi er fyri at lesa til pedagog umvegis fjarlestur. Tórskvøldið 22. okt. var kunnandi fundur um útbúgvingina á Fjarlestrardeplinum og nógv fólk vóru møtt upp, umframt at fleiri fólk norðanfjørðs søgdu frá, at tað tíverri ikki lá fyri hjá teimum at koma til kunnandi fundin.


text:
Vilt tú ikki sita her
eina løtu her hjá mær
:,: so eg kan kyssa og kína teg
og vera tær so nær:,:
Nú býðurin skjótt sova skal
og myrkrið bíður góða nátt
:,: legg teg bara her so væl
fevn og kroyst mín kropp:,:
Vit gloyma dagsins strev
íi morgin er aftur frídagur
og Eros so loyndarfullur lær
bara hann okkum sær
Nú sólin sendir geislar inn
í eina lítla lon so veik
:,: har liggja tvey saman ballað skinn
eftir ástarleik:,:
Um vit gloyma dagsins stríð
geva hvørjum øðrum tíð
kann Eros ikki halda frí
tað leggur hann onki í
Tú mást ei fara heim i kvøld
verð nú her hjá mær, hjá mær
:,: so eg kann merkja tín mjúka kropp
heilt nær at mær;,;


text:
Ari av Rana
16.04.2018 - 13:23
Tíðindi > Tíðindi > Kongalig
Margretha drotning fyllir 78 ár í dag. Danir høvdu møguleika at ynskja drotningini til lukku, tá drotningin saman við familju síni traðkaði út á balkongina klokkan 12 lokala tíð.
Margretha drotning varð borin í heim 16. apríl 1940 á Amalienborg í Keypmannahavn. Hon varð síðani doypt Margrethe Alexandrine Þórhildur Ingrid.
Í 1967 varð hon gift Henrikki prinsi á Amalienborg í 1967. Henrikkur prinsur andaðist í februar í ár.
Kanning sum Megafon hevur gjørt fyri TV2 og Politiken vísir, at kongshúsið er sera væl umtókt í løtuni. Tó metir Lars Hovbakke Sørensen, søgufrøðingur á lærda háskúlanum í Keypmannahavn, at deyðsfallið hjá Henrikki prinsi hevur økt um stuðulin til kongshúsið.
Í 1972 stuðlaðu bert 50 prosent av dønum kongshúsinum. Í 2010 stuðlaðu 79 prosent kongshúsinum, meðan talið í dag er 79 prosent.


text:
Týsdagin, 5. juni 2018, vóru starvsfólk hjá Sjóvar kommunu á útferð úti í Tindhólmi.
Vit fóru við bussi av Strondum kl. 12.30. Leiðin gekk vestur til Sørvágs, har báturin "Jósup" sigldi okkum út í Tindhólm.
Við á túrinum høvdu vit ferðaleiðararnar Jørgin Niclasen og Jón Eli Ole-Jacobsen, og dugdu teir óføra væl at vísa runt og siga frá.
Tá ið vit høvdu gingið runt ymsastaðni á hólmanum, samlaðust vit við eitt av húsinum har úti, har matpakkin bleiv etin. Gittarin var við á túrinum, og slapp hann eisini upp í part hesa løtuna har alt frá fosturlandssangum til barnagarðssangir vóru sungnir.
Síðani gekk leiðin aftur umborð á Jósup. Á siglitúrinum heim vitjaðu vit í Munkastovu, sum er ein hola inn í bergið sunnantil á Vágoynni. Hetta var ein sera góður endi á túrinum.
Alt í alt var hetta ein sera væl eydnaður og minniligur dagur.
Nakrar myndir frá túrinum kunnu síggjast í myndasavninum.
Elin Henriksen tók eisini nógvar sera góðar myndir á túrinum. Hennara myndir kunnu síggjast her.


text:
Hvítormurin
Áttanda bókin í Pax-røðini er nú útkomin.
Tað eru tey trý Åsa Larsson, Ingela Korsell og Henrik Jonsson, sum samstarva um bøkurnar. Åsa og Ingela skriva, og Henrik teknar.
Bøkurnar hava fingið góða móttøku í Føroyum.
Tær eru spennandi og óhugnaligar, og slíkar bøkur dámar børnum eisini væl at lesa.
Høvuðspersónarnir eru Alvi og Viggo, sum búgva til fosturs í Mariefred. Beint sum teir eru komnir til býin, verða teir vavdir upp í alt tað løgna og ófrættakenda, sum hendir í býnum.
Í Hvítorminum, sum áttandi bókin eitur, hvørvur eitt lítið barn knappliga, tað er sum uppslúkt av jørðini. og Iris hvørvur eisini. Alvi og Viggo noyðast at hjálpa, men hvussu skulu teir megna at hjálpa einum, sum er í klørnum á Svørtu heksini?
Og eina staðni djúpt undir Mariefred kemur spakuliga lív í eina elligamla veru.
Bókin er heft, 206 bls. Súsann Berg hevur týtt úr svenskum.
Aftur


text:
Eirikur longt sáttmálan
TB | 23/11/17
Í løtuni eru fyrireikingarnar til Effodeildina 2018 í gongd og hevur felagið eitt nú avgreitt venjaraspurningin. Seinastu dagarnarnir eru sáttmálar longdir við fleiri leikarar, í dag kunnu vit so boða frá, at Eirikur Magnusarson hevur longt sáttmálan við TB/FC Suðuroy/Royn og hetta fegnast vit um.
Eirikur er 23 ára gamal og leikti hann 26 dystir í farna kappingarár. Eirikur hevur altíð verið TB’ari og hevur hann leikt 143 dystir í alt fyri TB umframt teir 26 við TB/FC Suðuroy/Royn.
Vit fegnast um, at tað hevur eydnast at tryggjað okkum Eirik sum part av hópinum í 2018.
Mynd: Eirikur í myrkagrøna búnanum hjá TB/FC Suðuroy/Royn í dysti við Stórá


text:
Bretska Joanne Jackson vann bronsu í 400 frí á OL í Beijing, setti heimsmet í greinini í mars 2009, og vann silvur á HM í Rom í august. Men vegna astma mátti hon melda avboð til landsdystin ímóti USA í desember, og síðani er tað bara versnað. Ein samanseting av astma, køldum vetri, influensa og kroniskum biholubetendilsi merkir, at hon hevur ikki kunnað vant meira enn 30-40% av tí sum hon og venjarin halda at hon átti .. og at hon til tíðir hevur havt astma-anføll so ógvuslig, at fysioterapeuturin eftirfylgjandi mátti seta rivjabein upp á pláss aftur, sum vóru hoppað út.
Hon fær ikki trenað startir og styrkivenjing, tí at bringukassin í løtuni er so viðbrekin. Tey geva henni ongan kjans at koma at luttaka á EM í Budapest í august, men tó so fer hon nú at luttaka á úttøkukapping hjá bretum, til Commonweath Games í Delhi í oktober. Ikki fyri at gerast millum favorittarnar, men fyri bara at koma á liðið. Langtíðarmálið er og verður OL í London í 2012, og tað er tí kanska bara gott at hetta hendi so mikið langt frá 2012, so at tey komandi ár kunnu verja seg betur.
Eftir úttøkukappingina í næsti viku verður fundur millum venjara, landsvenjara, ítróttarstjóra og lækna, at gera eina langtíðarætlan fyri Jackson, har læknin sigur at tvey týdningarmestu stigini vera, at fáa røttu medisinsku viðgerð til hana, og at koyra hana á venjingarlegur í heitum londum, tá ið influensafarsóttirnar herja um veturin.
Onkur serliga góður heilivágur kallaður Xolair finst ímóti astma, sum tó er á royndarstøði og ógvuliga dýrur, og sum tí sambært galdandi reglum krevur at hon fyrst hevur verið regluliga á sjúkrahúsi ella skaðastovu. Men tað hevur Jackson ikki, av tí at hon sum partur av bretska svimjiliðnum er “surrounded at Loughborough University by health experts who monitor her daily”, og tí ikki hevur havt tørv á at fara á vanliga skaðastovu. Og har er møguliga okkurt við at hon ikki fær ‘bara’ skift yvir til at fáa vanligan astmaheilivág sprændan inn í kroppin í stórum dosum, av tí at tey eru eitt slag av sterois, sum dopingreglurnar krevja at íðkarin einans andar í seg. Jackson og tey hava British National Health Service um at hon skal sleppa at brúka hendan heilivág, sum kostar upp til 8000 bretsk pund ella umleið 66.000 krónur um árið, men hava so ikki fingið svar enn.
Lesið her á SwimNews.com


text: Viðfestur er offisielli úrslitalistin frá junior/senior-stevnuni í Klaksvík í dag, umframt RE- og lef-fílur til hagtalsbrúk. Til nú vita vit um éitt juniormet, tá ið Poula Ø. Mohr í innleiðandi riðlunum svam 50 firvald uppá 30.29 sekund. Útskiljingsfinalurnar lista bara upp hvør svimjari sum yvirlivdi longst, næstlongst osfr, uttan nakrar tíðir. Og gevið gætur, tit sum lesa hagtalsfílur inn í WinGrodan, at har mest sannlíkt kemur klutur í av hesum, við tað at besta tíðin hjá til dømis Poulu í finaluni í 50 firvald, í lef- og RE-fílunum er skrásett at vera 0,01 sekund.


text:
Góð Viðareiðis Renning 2018 (úrslit)
03. Sep 2018
Í kvøld skipaði Treysti fyri árligu Viðareiðis Renningini. 50 rennarar meldaðu til, og tað eru vit í Treysti sera takksom fyri. Líkindini at renna vóru...
les meir
Viðareiðis Renningin 2018 - útsett til 3. sept. kl. 18.00 !!!
28. Aug 2018
Viðareiðis Renningin 2018 verður sunnudagin 2. september kl. 15.00. Fyrstu ferð var í 2005. Í 2016 var tunnilsrenning, og tíverri datt renningin burtur í fjør,...
les meir
Rebekka danskur meistari í 1.500m
27. Aug 2018
Um vikuskiftið er DM í frælsum ítrótti hildið á Odense Atletikstadion. Rebekka Fuglø og Oddvør Josephsen fóru úr Føroyum at luttaka og harumframt luttók Maria...
les meir
Úr Skotlandi til Fugloyar Renning
25. Jul 2018
Farna leygardag varð árliga Fugloyar Renningin hildin í Hattarvík. Fleiri enn 200 høvdu boðað frá luttøku. Av hesum vóru eini 30 útlendingar, umframt fleiri føroyingar,...
les meir
FUGLOYAR RENNINGIN 2018 - BÓLKUR 2
18. Jul 2018
Hesir 81 luttakarar eru í bólki 2, sum siglir av Hvannasundi kl. 11.00 ...
les meir
FUGLOYAR RENNINGIN 2018 - BÓLKUR 1
18. Jul 2018
Hesir 120 luttakarar eru í bólki 1, sum siglir av Hvannasundi kl. 8.45. ...
les meir
Úrslit frá renning á Útoyggjastevnuni 2018 í Svínoy
16. Jul 2018
Her eru úrslitini frá rennikappingini, sum Treysti skipaði fyri á Útoyggjastevnuni í Svínoy fyrr í summar.Gentur -7 (2011 ella seinni)1. 1.42 Heidi Jacobsen 20112. 1.44...
les meir
Fossánes Renningin 2018
12. Jul 2018
Aftur í ár fer Treysti at skipa fyri rennikapping á Fossánesi. Í ár verður renningin sunnudagin 22. juli....


text:
Sangur í mjørka
Leikurin "Sangur í Mjørka" er sera væl umtóktir,
fleiri sýningar eru útseldar langt fram í tíðina og tey sum hava sæð leikin
lata væl at.
Ein av áskoðarunum segði at hetta er tað mesta spennandi
leikurin, sum hevur verið spældur í sjónleikarhúsinum í nógv ár.
Ein omma sum var við ommubørnunum segði:
“Tað kann væl vera at tey ikki skiltu at abbin hevði ALS, men skiltu alt sum hendi annars. Tað
Ævintýrkenda elskaðu tey, tey sungu við og kendu fleiri av sangunum.”
hoyr eisini hvat bleiv sagt um leikin í In Mente:


text:
AVLÝST VEGNA FORFALL Fríggjadagin, 21. januar kl. 19.00, verður Norðuratlantsbólkurin í Føroyahúsinum í Keypmannahavn.
Høgni Hoydal, og grønlandska Juliane Henningsen, fara at greiða frá arbeiðinum hjá Norðuratlantsbókinum, og eisini verður høvi at seta teimum báðum spurningar.
Eftir hetta fer Finnur Jensen at spæla.
Norðuratlantsbólkurin bjóðar okkurt lætt at eta, og eisini kaffi og the.
Sí innbjóðing:
Norðuratlantsbólkurin í Føroyahúsinum
GG: MFS er óheft av partapolitikki, og skipar ikki fyri hesum tiltaki.